Perang Dunia Kedua: Pertempuran Iwo Jima

Setibanya General Kuribayashi di Iwo Jima, beliau sedar bahawa peluang untuk hidup di sana adalah tipis. Beliau ditugaskan untuk mempertahankan pulau kecil berkenaan daripada serangan tentera Amerika yang pasti akan berlaku. Pulau Iwo Jima bukanlah sekadar pulau kecil, tetapi Amerika mahukan pulau ini agar Jepun tidak dapat mengesan serangan tentera udara Amerika terhadap tanah besar Jepun.

Pada waktu itu, Tentera Amerika telah berjaya menolak tentera Jepun keluar dari Pasifik. Kini, Jepun diancam oleh serangan udara oleh pihak Amerika. Tokyo, tempat bersemadinya Maharaja Jepun, tidak terlepas daripada serangan udara Amerika. Bagi Jepun, Iwo Jima merupakan sebuah pulau kecil yang penting. Ia berfungsi sebagai pos kawalan dan pemerhati bagi Angkatan Tentera Jepun untuk memberi amaran awal jika Amerika ingin melancarkan serangan.

Pada penghujung 1944, Pemerintahan tertinggi Jepun sedar bahawa Jepun sekarang sedang bertahan dan melengah (delay defence), bukannya menyerang. Mereka juga kehilangan beberapa pulau penting di Kepulauan Mariana dan Kepulauan Caroline yang sepatutnya menjadi perimeter pertahanan bagi Jepun. Oleh hal yang demikian, Jepun perlu mempertahankan Iwo Jima jika mereka ingin mengelakkan Amerika daripada menyerang tanah besar Jepun.

Siapsiaga Tentera Jepun

Lt. Gen. Tadamichi Kuribayashi dilantik oleh Pedana Menteri Jepun, General Hideki Tojo untuk mempertahankan pulau Iwo Jima. Kuribayashi mula sedar bahawa perang ini sudah tidak boleh lagi dimenangi. Apa yang boleh dilakukan beliau adalah untuk melakukan pertahanan melengah (delay defence) untuk membunuh lebih ramai tentera Amerika dalam pertempuran. Dalam pemikiran beliau, lebih banyak tentera Amerika mati, maka mereka akan menimbang semula untuk menyerang tanah besar Jepun, seterusnya dapat melakukan gencatan senjata.

Kuribayashi bukanlah calang-calang orang. Beliau merupakan graduan cemerlang dari Kolej Tentera Imperial Jepun, di mana keistimewaan beliau ialah taktik cavalry atau tentera berkuda. Kemudian pada 1920an, beliau dihantar ke Amerika Syarikat dan Kanada untuk menjadi ‘defence attache’ di sana. Beliau mengambil peluang untuk belajar sepenuhnya budaya Amerika. Beliau amat terpegun dengan industri dan kilang-kilang di sana yang membangun begitu pesat. Tambah beliau, jika Amerika pergi berperang, seluruh industri di dalam negara berkenaan mampu menampung keperluan peperangan Amerika dengan sekelip mata sahaja.

Strategi Kuribayashi sangat berbeza dengan doktrin tentera Jepun yang lebih mementingkan kamikaze dan pertahanan pantai. Beliau melarang tenteranya untuk melakukan serangan “Banzai” untuk mengelakkan kematian yang sia-sia. Strategi beliau di Iwo Jima lebih tertumpu kepada pertahanan mendalam (defence-in-depth). Beliau berpendapat, lebih baik jika beliau membiarkan sahaja tentera Amerika mendarat di pantai Iwo Jima. Selepas tentera Amerika mendarat beramai-ramai di pantai, barulah Kuribayashi mengerahkan semua senjata-senjata miliknya (artilery, mortar, bom, mesingan, kereta kebal) untuk membedil tentera Amerika di pantai tersebut. Strategi ini mampu untuk memberikan impak yang sadis kepada tentera Amerika di pantai Iwo Jima tersebut.

Pertahanan di Iwo Jima bukan calang-calang. Kuribayashi juga menggunakan bentuk muka bumi pulau tersebut yang berbukit-bukit sebagai instrumen pertahanan Jepun. Beliau mengarahkan penggalian kubu dengan banyak dan terowong-terowong yang menghubungi setiap kubu berkenaan. Gunung Suribachi, dijadikan sebagai tempat letaknya artileri paling besar di pertahanan Iwo Jima kerana kedudukannya yang mampu melihat pekeliling pulau tersebut. Tentera Jepun yang bertahan di situ diberikan bekalan makanan, minuman, peluru dan senjata yang cukup untuk 3-4 bulan bertempur.

Siapsiaga Tentera Amerika

“Heh, Ini akan jadi mudah. Tentera Jepun akan menyerah di Iwo Jima tanpa berlawan”

– Laksamana Chester W. Nimitz, ketua turus Tentera Amerika di Pasifik.

Iwo Jima menjadi target kepada serangan artileri dan serangan udara oleh pihak Amerika sejak 15 Jun 1944 lagi. Ini merupakan kempen pengeboman Amerika paling lama di Pasifik iaitu selama 9 bulan, sebelum mereka mendarat di Iwo Jima pada 19 Februari 1945. Dengan pengeboman ini, Pemerintahan Amerika berharap bahawa Iwo Jima dapat ditawan dengan mudah tanpa perlu menghantar ribuan tentera. Tanggapan ini dikongsi oleh ketua turus Tentera Amerika di Pasifik iaitu Laksamana Chester W. Nimitz. Tanggapan inilah yang akan memakan diri.

Untuk menyerang Iwo Jima, Laksamana Nimitz mempetaruhkan pasukan Marine Amerika untuk menawan pulau tersebut. Pasukan Marine tersebut akan dibantu oleh armada laut US 5th Fleet dibawah Laksamana Raymond Spruance. Maj. Gen. Harry Smidth, panglima marine V Amphibious Corps akan ditugaskan untuk memimpin pendaratan tentera Marine Amerika di Iwo Jima.

Dalam merancang serangan di Iwo Jima, Smidth meminta Laksamana Spruance untuk membedil kedudukan di Iwo Jima selama 10 hari namun ditolak bulat-bulat kerana peluru artileri kapalnya perlu untuk digunakan sebagai tembakan bantuan pada hari pendaratan. Smidth meminta tembakan artileri selama 9 hari tetapi Spruance hanya meluluskan tembakan selama 3 hari sahaja. Keputusan ini juga akan memakan diri ketika pasukan Marine mendarat di Iwo Jima kelak.

Pendaratan di Iwo Jima

Harus diingat, tentera Jepun di Iwo Jima sudah bersedia untuk menghadapi serangan tentera Amerika sejak Mac 1944. Bagi serangan ini, tentera Amerika dibahagikan kepada pentadbiran (order of battle) seperti berikut:

Terdapat lebih kurang 21,600 tentera Jepun, termasuklah Panglima Kuribayashi yang sedia menanti kedatangan tentera Amerika untuk merampas pulau Iwo Jima. Pentadbiran tentera Jepun adalah seperti berikut:

– 145th Regiment

– 17th Mixed Infantry Brigade

– 26th Tank Regiment

– 2nd Mixed Brigade

2. Tentera Laut Jepun (Laksamana Madya Rinosuke Ichimaru)

– 125th Anti Aircraft Unit

– 132nd Anti Aircraft Unit

– 141st Anti Aircraft Unit

– 149th Anti Aircraft Unit

Pada 19 Februari 1945, jam 8.59 am, pasukan pertama marine daripada 4th dan 5th Marine Division mendarat di pantai tenggara Iwo Jima. Apa yang menghairankan mereka, pendaratan mereka tidak langsung ditentang oleh tentera Jepun. Mereka menyangka tentera Jepun di Iwo Jima sudahpun lari selepas dibedil oleh tentera Amerika selama berminggu-minggu.

Kumpulan pendahuluan tentera-tentera Marine ini mendarat sepenuhnya tanpa sebarang serang balas oleh pihak Jepun. General Schmidt mula mengarahkan peralatan-peralatan lain seperti artileri dan kereta kebal untuk mendarat di pantai berkenaan. Jauh dari pantai berkenaan, kelihatan General Kuribayashi sedang memerhatikan tindak tanduk mereka di bukit utara Iwo Jima.

Tepat jam 10.00 pagi, Kuribayashi mengarahkan semua jenis senjata daripada mesingan sehinggalah artileri di Iwo Jima untuk melepaskan tembakan bertubi-tubi ke arah pantai tempat marine mendarat. Maka, haru birulah pantai tersebut dengan mandian darah. Seorang journalis Time-Life yang membuat liputan di pantai berkenaan menggambarkan situasi di sana seperti neraka.

Tentera Marine kehilangan ramai anggota dan material akibat daripada pendaratan ini. Lebih 80% jumlah pasukan pendahuluan lenyap di tenggara Iwo Jima. Ini baru sahaja hari pertama.

Selepas mendarat, tentera Marine pimpinan Smith membahagikan sektor serangan kepada tiga;

Sungguhpun mendapat tentangan hebat oleh tentera Jepun, tentera Marine Amerika berjaya mara keluar daripada pantai hasil dari bantuan tembakan meriam kapal dan serangan udara yang dilancar oleh Laksamana Spruance.

Pada jam 11.30 pagi, beberapa elemen tentera Marine berjaya tiba di Lapangan Terbang No. 1 dan menawan tempat tersebut. Mereka juga berjaya menangkis serangan berani mati ‘banzai charge’ oleh pihak Jepun dalam cubaan untuk merampas semula lapangan terbang berkenaan.

Pada ketika ini, peralatan-peralatan dan senjata-senjata yang sesuai digunakan untuk membersihkan kubu telah dibawa masuk seperti M1 Flamethrower dan juga kereta kebal Sherman Flamethrower. Senjata ini digunakan untuk membakar setiap kubu-kubu yang ada di Iwo Jima dengan lebih mudah.

Namun taktik ini dapat dibaca oleh Kuribayashi. Beliau mengarahkan setiap kubu-kubu di Iwo Jima mempunyai lorong atau lubang perhubungan. Oleh itu, tentera Jepun dapat melarikan diri dengan melalui terowong di bawah tanah. Sistem terowong di Iwo Jima sangat mengkagumkan. Setiap inci pulau berkenaan dihubungkan melalui terowong bawah tanah untuk memudahkan pergerakkan dan pertahanan tentera Jepun.

Gunung Suribachi pula merupakan tempat letaknya meriam berkaliber besar tentera Jepun di Iwo Jima. Smith mengarahkan gunung ini ditawan agar meriam tersebut dapat di neutralisasikan. Pada 23 Februari, beberapa elemen tentera Marine daripada 4th Marine Division dihantar ke gunung tersebut. Tentangan yang diterima adalah sangat minimum kerana tentera Jepun berjaya melarikan diri menerusi sistem terowong bawah tanah di dalam gunung berkenaan.

Pada 23 Februari 1945, Gunung Suribachi berjaya ditawan oleh pasukan Marine selepas seharian bertempur membersihkan tentera Jepun disana. Mereka memacakkan bendera Amerika Syarikat di puncak gunung berkenaan, di mana, ia adalah pertama kali tanah Jepun dipacakkan oleh bendera kuasa luar.

Manakala itu, di sektor kanan keadaan sangat tidak mengizinkan untuk tentera Marine. Mereka diserang bertali arus oleh tentera Jepun. Hujan mortar dan artileri membuatkan mereka terkontang kanting. Keadaan muka bumi di sana menafikan penggunaan kereta kebal Sherman untuk melawan tentera Jepun. Mereka juga gagal mengesan arah tembakan meriam Jepun kerana taktik mereka yang menyembunyikan meriam sejurus selepas melepaskan tembakan untuk mengelakkan dikesan oleh tentera Amerika.

Keadaan di sektor kanan digambarkan oleh 2nd Lieutenant Benjamin Roselle. Beliau menceritakan bagaimana sekumpulan marine dibedil mortar. Salah seorang daripadanya hampir terputus kaki kiri. Kemudian sebutir mortar jatuh disebelah kanan marine tersebut yang menyebabkan kaki kananya pula hampir putus. Dalam keadaan yang haru biru tembakkan mortar di sekeliling pasukanya, kemudian satu kali mortar meletup di atas tempat beliau berlindung.

Kali ini, bahu marine berkenaan hampir putus. Selepas itu, sebutir bom meletup di depan beliau menyebabkan dia terpelanting dan mencederakan kedua-dua pahanya. Akhir sekali, letupan kuat meletup di tepi beliau menyebabkan berlubang siku kirinya. Leftenan Roselle yang melihat kejadian itu mengumit “Barulah aku tahu macam mana orang kena salib”.

Daripada 900 marine daripada 5th Marine Division menyerang sektor kanan, hanya tinggal 150 sahaja yang tinggal. Menjadikan peratusan kehilangan terbesar tentera Amerika untuk minggu pertama pertempuran.

Menawan Seluruh Iwo Jima

Memasuki Mac 1945, tentera Amerika di Iwo Jima sudah meningkat sebanyak 40,000 anggota. Sungguhpun begitu, pertempuran Iwo Jima belum tamat sepenuhnya. Bahagian utara pulau masih dipegang kukuh oleh Kuribayashi.

Bagi Kuribayashi pula, beliau sedar bahawa pertempuran Iwo Jima tidak mampu dimenangi. Beliau perpendapat bahawa sekiranya Jepun membunuh ramai tentera Amerika di Iwo Jima, ia akan menaikkan sentimen anti-perang keatas Amerika. Dalam pada itu, tentera Jepun di Iwo Jima semakin tenat. Bekalan makanan dan peluru kian menghabis. Hal ini menyebabkan Kuribayashi menyuruh tentera Jepun menyerang tentera Amerika pada waktu malam. Pun begitu, serangan ini bukanlah serangan’banzai’, cuma ia adalah taktik serang hendap untuk mengambil makanan dan bekalan dari tentera Amerika.

Kehidupan di Iwo Jima bagi tentera Amerika juga sangat menyeramkan. Hal ini kerana mereka tidak menyangka bahawa tentera Jepun tidak menggunakan serangan ‘banzai’ malah, serang hendap ketika mereka sedang tidur. Pertempuran juga berlarutan sehingga menggunakan tangan atau ‘hand-to-hand’ untuk membersihkan setiap kubu tentera Jepun di Iwo Jima

Untuk menangkis taktik pertahanan Kuribayashi, General Smith mengarahkan tentera Marine menyerang kedudukan Jepun tanpa tembakan artileri awal. Tentera Jepun tahu yang tentera Amerika suka menembak tentera artileri dahulu sebelum membuat serangan. Kali ini, tentera Amerika menyerang kedudukan pertahanan tentera Jepun tanpa sebarang bantuan artileri dan berjaya membunuh tentera Jepun ketika mereka sedang nyenyak tidur.

Pada 21 Februari, Laksamana Ichimaru mengarahkan serangan keatas armada Laksamana Spruance yang tidak henti-henti membedil pekeliling pulau Iwo Jima. Ichimaru hanya mempunyai sebilangan kapal terbang Zero di pulau berkenaan bertindak untuk melancar serangan kamikaze keatas kedudukan tentera laut Amerika. Serangan ini berjaya melumpuhkan armada Laksamana Spruance dan berjaya menenggelamkan kapal pengangkut Amerika iaitu USS Bismarck Sea.

Pada 8 Mac 1945, beberapa elemen tentera Marine berjaya tiba di bahagian paling utara pulau berkenaan. Hal ini menyebabkan pertahanan Kuribayashi terbahagi kepada dua. Pada 16 Mac, Lapangan Terbang No. 2 berjaya ditawan oleh tentera Amerika. General Schmidt bertindak dengan mengisytiharkan pulau berkenaan sebagai ‘selamat’. Hakikatnya, terdapat beberapa saki baki tentera Jepun masih berlegar-legar di pulau berkenaan termasuk General Kuribayashi.

Pada 21 Mac, tentera Marine berjaya membersihkan kawasan timur pulau berkenaan dan Pada 24 Mac, pos markas terakhir tentera Jepun di Iwo Jima berjaya dibersihkan oleh tentera Marine. Namun, Kuribayashi langsung tidak diketemui.

Akhir sekali, pada 25 Mac 1945, berlakunya serangan banzai di belakang garisan tentera Marine dengan misi untuk menawan semula Lapangan Terbang No. 2. Tentera Jepun dengan tiba-tiba sahaja keluar dari terowong-terowong di tengah pulau untuk menyerang kedudukan tentera Marine. Serangan banzai ini merupakan serangan yang terakhir dilakukan oleh tentera Jepun.

Serangan banzai terakhir ini berlangsung selama 90 minit di kala kegelapan malam. Kesemua 300 tentera Jepun yang melakukan serangan ini mati atau ditawan. Dikatakan Kuribayashi sendiri memimpin serangan banzai ini namun begitu mayatnya tidak langsung ditemui oleh tentera Amerika. Hal ini membawa kepada pelbagai spekulasi mengenai pengakhiran beliau.

Iwo Jima Ditawan

Pada 26 Mac 1945, jam 9.00 pagi, ketua operasi serangan iaitu Laksamana Spruance mengisytiharkan pulau Iwo Jima ditawan dan selamat digunakan untuk dijadikan markas. Sungguhpun begitu, masih ada sebilangan kecil tentera Jepun yang melancarkan serangan gerila untuk mengganggu tentera Amerika di pulau berkenaan. Ironinya, Tentera Jepun yang terakhir meletakkan senjata ialah pada tahun 1949, empat tahun selepas perang tamat.

Selama 36 hari bertempur di Iwo Jima, tentera Amerika kehilangan 26,000 tentera dimana 6,800 diisytiharkan meninggal dunia. Pertempuran Iwo Jima merupakan satu-satunya pertempuran di mana tentera Amerika mempunyai kadar casualty lebih tinggi daripada tentera Jepun (21,000 tentera).

Ramai pakai sejarah mengatakan seperti Hal Buell dan Samuel Elliot mengatakan pertempuran Iwo Jima sangat sia-sia. Ketua Pegawai Operasi Laut Amerika, William V. Pratt mengatakan pulau tersebut tidak sesuai untuk menjadi markas tentera darat ataupun markas tentera laut untuk berlabuh.

Pertempuran Iwo Jima memberi pengajaran yang sangat berguna untuk pertempuran seterusnya iaitu Pertempuran Okinawa. Amerika Syarikat belajar bahawa untuk menyerang kedudukan Jepun, mereka perlu mengebom sehabis-habisnya kedudukan mereka melalui serangan laut dan udara.

Pertempuran Iwo Jima juga menjadi nukleus pemikir pemerintahan tertinggi Amerika sama ada ingin menyerang tanah besar Jepun secara terus (direct assault) ataupun menggunakan alternatif lain; diplomasi atau bom atom.


Apa Sebab Salahuddin Al-Ayyubi Menang Perang Salib?

Pada 2 Julai 1187, ramai Salibi mengharapkan pemimpin mereka Guy de Lusignan tidak mengarahkan mereka keluar dari kedudukan pertahanan di Sepphoris. Ini kerana pada hari itu, ia merupakan hari yang paling panas yang dialami mereka. Tetapi itulah yang dilakukan de Lusignan pada hari itu sekaligus membawa kepada siri kesilapan yang menyebabkan kekalahan mereka di Hattin beberapa hari kemudian.

Pemimpin tentera Salib itu berbuat demikian kerana mahu menyelamatkan kedudukan pihak Salib di Tiberias, 15 batu di timur Tasik Galilee. Tiberias pada ketika itu dikepung angkatan perang Ayubiyah yang dipimpin oleh Salahuddin Yusuf al-Ayubi. Tanpa de Lusignan sedar, kempen tersebut sebenarnya satu helah untuk mengumpan beliau keluar dari Sepphoris.

Sebagai tanda bahawa pasukan Salib tidak akan dapat dikalahkan, mereka turut membawa bersama relik ‘True Cross’. Sepanjang pagi 2 Julai, angkatan perang de Lusignan diserang bertubi-tubi anak panah yang dilepaskan oleh para pemanah Ayubiyah. Ini mengakibatkan bahagian kiri dan kanan pasukan Salibi yang terdiri daripada Knight’s Templar dan Hospitaller hampir-hampir terpisah dengan pasukan utama.

Akhirnya, mereka tiba di Turan, satu kawasan pancuran air semulajadi yang terletak kira-kira enam batu dari Sepphoris. Kebiasaannya, pasukan tentera akan berehat seketika dan mengumpul bekalan termasuk air sebelum meneruskan perjalanan. Tetapi de Lusignan memilih untuk meneruskan perjalanan ke Tiberias dengan harapan dapat sampai di sana pada waktu malam.

Dan ini membuatkan Salahuddin berpandangan beliau melakukan perkara yang bertentangan dilakukan oleh pihak Salib sebelum ini. Lima tahun sebelumnya, ketumbukan Salibi hanya mampu mara sebanyak lapan batu sehari. Setahun selepas itu, de Lusignan hanya mampu mara sejauh enam batu. Justeru, kegelojohan beliau untuk sampai ke Tiberias dengan cepat merupakan satu kesilapan besar.

Kesempatan ini direbut oleh Salahuddin dengan mengarahkan pasukan pemanah terus menghujani pihak lawan dengan anak panah. Akibatnya, pihak Salibi terpaksa bermalam di satu lembah tandus berhampiran perkampungan Maskana.

Pihak Ayubiyah merasa bertenaga kerana karavan unta mereka membawa bekalan penting seperti air dan ribuan anak panah. Bagi menekan de Lusignan dan anak-anak buahnya, Salahuddin mengarahkan belukar-belukar berhampiran kem tentera Salib dibakar. Asap yang ditiup angin membuatkan ramai askar Salibi tidak selesa dan sakit. Ini memaksa de Lusignan mengarahkan mereka segera bergegas ke Tiberias.

Pada waktu pagi, semua laluan untuk melepaskan diri disekat oleh angkatan perang Ayubiyah. Salahuddin turut mengarahkan angkatannya bergerak dalam formasi bulan sabit. Pasukan pemanah diarah untuk terus memanah dengan pasukan berkuda diarah mengumpan pihak Salibi untuk mengejar mereka.

Sesetengah askar de Lusignan berjaya tiba di Tasik Galilee tetapi mereka menjadi mangsa mudah angkatan perang Salahuddin. Salibi yang terselamat cuba bertahan di Bukit Hattin. Terdesak, de Lusignan cuba menyerang menerusi pasukan kesatria berkuda tetapi tanpa perlindungan askar infantri, mereka menjadi mangsa mudah pasukan pemanah.

Pada akhirnya, saki-baki Salibi yang terselamat termasuk de Lusignan menjadi tawanan perang pihak Ayubiyah. Ia merupakan kekalahan terburuk pihak Salib sepanjang kempen mereka di Timur Tengah. Bagi de Lusignan pula, beliau ditahan selama setahun oleh pihak Ayubiyah sebelum dilepaskan.

RUJUKAN

Lyons, C. (2021, 4 Mei). LESSONS LEARNED FROM THE BATTLE OF HATTIN, 1187, HistoryNet.


Makam Gergasi Kofun Tamadun Jepun Purba

Kalau dalam Tamadun Mesir Purba, Piramid Giza terkenal sebagai makam Firaun Khufu dan Tamadun China, Piramid Maharaja Qin Shihuang terkenal sebagai makam paling misteri yang dikelilingi oleh beribu tugu batu Terakota, di Jepun pula terkenal dengan makam-makam gergasi berbukit yang dikenali sebagai Zenpō-kōen-fun (前方後円墳) atau Kofun (古墳). Kofun bermaksud ‘makam lama’.

Makam Qin Shi Huang: https://www.thepatriots.asia/makam-gergasi-maharaja-pertama-china

Makam Piramid Giza: https://www.thepatriots.asia/piramid-piramid-di-mesir-purba/

Sejarah awal kemunculan atau pembinaan makam berbukit Kofun yang berbentuk lubang kunci (keyhole) ini dapat dikesan dari penghujung abad ke-3 M sehingga ke abad ke-7 M. Dan dari penghujung abad ke-3 M sehingga ke penghujung abad ke-4 M, kebanyakan makam Kofun dibina dikawasan berbukit.

Bermula dari abad ke-5 M, perlahan-lahan makam Kofun mula dibina di kawasan permukaan tanah datar. Sekitar tahun 300-538 M, period ini dikenali sebagai Period Kofun yang mana pada rentang waktu ini, banyak makam Kofun yang dibina.

Dan sehingga ke hari ini, dianggarkan terdapat sebanyak 161,560 buah makam di seluruh Jepun (899 buah darinya milik kerabat diraja), ada yang ditemui lalu dijaga dan ada yang masih terkubur bersama alam semulajadi.

Fungsi makam tentulah sebuah tapak perkuburan, tetapi makam Kofun dibina khusus untuk menempatkan jasad para kerabat diraja, bangsawan, individu berpengaruh dan para pahlawan.

Di dalam makam-makam Kofun ditemui pelbagai khazanah bernilai seperti senjata-senjata yang diperbuat daripada bahan gangsa (pedang, anak panah, lembing), batu perhiasan Magamata, kasut emas, hiasan permata dan banyak lagi.

Selain jasad si mati dimakamkan dengan pelbagai harta kemewahan, ada makam yang didampingi patung seramik ‘penjaga makam’ iaitu Haniwa. Patung Haniwa ini menyerupai seperti patung Terakota yang mendampingi Maharaja Qin Shi Huang di China.

Tetapi, tinggi patung-patung Haniwa sekitar 1-1.5 meter sahaja, lebih kecil dan seakan patung permainan. Khazanah dan harta karun Kofun sekarang dipamerkan di Muzium Negara Jepun dan di Muzium Nara.

Bukan semua makam Kofun yang dibuka, ada makam-makam yang masih ditutup rapat sehingga ke hari ini lalu mengundang pelbagai misteri dan teka-teki bagi para pengkaji sejarah.

Kofun ada berapa jenis bentuk? Kofun ada empat jenis bentuk mengikut Prof. Tsude Hirsohi, iaitu:

1. Enpun (makam bulat).
2. Hōfun (makam petak).
3. Zenpō-kōen-fun (makam bulat lubang kunci).
4. Zenpō-kōhō-fun (makam petak lubang kunci).

Pada mulanya, bentuk makam mereka hanyalah bulat sahaja sebelum ditambah bentuk trapezoidal yang mana seterusnya menyerupai lubang anak kunci. Pelbagai teori yang dibentangkan mengapa makam Kofun dibina dengan bentuk seperti ini? Mengikut Kusashi, penyelaras Muzium Sakai, Jepun, bentuk ini melambangkan kekuatan dan penguasaan.

Teori sistem makam atau sistem Zenpō-kōen-fun. Teori perubahan pembinaan Kofun ini dikeluarkan oleh Profesor Tsude Hirsohi yang menyatakan apabila saiz Kofun itu semakin besar, maka semakin besarlah pengaruhnya.

Makam Kofun yang pertama kali dipercayai dibina berada di daerah Makimuku, Nara pada abad ke-3 M. Bermula dari wilayah Nara, bentuk makam Kofun merebak ke wilayah Yamato dan Kawachi dan merebak ke seluruh Jepun.

Mengikut sumber China kuno, pada zaman ini, tanah Jepun diperintah oleh 30 buah kerajaan yang mana setiap kerajaan dipimpin oleh seorang Pimiko atau Puteri. Mengikut teori yang dipegang oleh majoriti sejarawan, pada zaman ini, klan Yamato berjaya menyatukan Jepun lalu mereka bertanggungjawab mengembangkan dan meneruskan pengebumian secara Kofun.

Kofun yang paling besar terletak di tapak kota kuno Sakai, Osaka. Kofun ini dikenali sebagai Kofun Maharaja Nintoku yang dibina pada abad ke-5 M. Kofun Nintoku mencapai ketinggian 35.8 meter, panjang sekitar 486 meter (dua kali ganda besar daripada saiz tapak Piramid Giza) dan selebar 307 meter. Ia mengambil masa selama 20 tahun untuk disiapkan sepenuhnya.

Mengambil masa selama 1 jam untuk berjalan mengelilingi makam Nintoku. Seperti yang dijelaskan mengikut teori sistem makam di atas, di dalam buku sejarah awal Jepun (Nihon Shoki), Maharaja Nintoki adalah seorang pemimpin berhati rakyat.

Baginda tidak mengutip cukai ketika negerinya dilanda kemarau dan memberikan tumpangan kepada rakyat ketika hari hujan yang mana bumbung rumah mereka yang bocor. Atas segala kebaikan dan pengaruh kekuasannya yang meluas, makamnya dibina sangat besar dan luas sebagai tanda menghargai jasa baginda ketika pemerintahannya.

Kofun yang paling kecil terletak di daerah Kibi yang mana tingginya 27 meter dan panjangnya 335 meter sahaja.

Makam Kofun atau pengebumian Kofun berakhir sekitar abad ke-7 M iaitu selari dengan kemasukan agama Buddha ke Jepun. Kemungkinan faktor agama Buddha, pengebumian Kofun digantikan dengan ritual pembakaran mayat.

Sekarang, kesemua Kofun menjadi salah satu tapak warisan sejarah dan tapak suci bagi kepercayaan masyarakat Jepun. Tengok gambar-gambar Kofun, ia bukan sahaja menjadi lambang jati diri sejarah Jepun, tetapi menunjukkan sejarah juga mampu memelihara alam sekitar daripada dihancurkan oleh tangan-tangan manusia yang serakah.

RUJUKAN:

1. Nonaka Kofun, Osaka University Department of Archeology.

2. Kofun, Ancient History oleh Mark Cartwright.

3. Japanese Mythology A to Z oleh Jeremy Roberts.


Khutbah Alternatif: Manhaj Ilmu

Ada orang kata, “teori konspirasi pun ilmu, cuba lapangkan dada, tak perlu anti sangat”.

Ada orang kata, “teori konspirasi (mengenai Freemason dan Illuminati) ada asas dalam Quran dan Hadis, orang yang kaji ilmu fitan akan faham”.

Inilah kata-kata orang yang keliru tentang ‘ilmu’.

Benar, ulama silam seperti Al-Ghazzali, Imam Al-Bukhari dan Ibn Katsir berbicara tentang fitnah akhir zaman (al-fitan). Tetapi ilmu fitan mereka berbeza dengan ‘ilmu fitan’ yang cuba mengaitkan nas-nas tentang akhir zaman dengan teori-teori konspirasi mengenai Freemason, Illuminati dan Rothschild. Itu namanya ilmu fitan ‘New Age’.

Ilmu fitan New Age bukanlah ilmu, tetapi ilmu palsu.

Sebagai orang Islam, kita harus memiliki pandangan ilmu yang sahih dan luhur. Amal terdiri atas ilmu. Rosak ilmu, rosaklah amal, maka rosaklah umat.

Disebabkan percaya dengan dakwaan ‘vaksin adalah agenda Yahudi’, penyakit wabak berjangkit dapat membiak semula.

Disebabkan percaya dengan teori Rothschild, ada yang mengiyakan kekejaman rejim tertentu ke atas rakyatnya dengan tanggapan apa yang mereka buat adalah untuk membendung Rothschild, Yahudi dan sebagainya (konon).

Maka, siapa bilang teori konspirasi tidak membawa mudarat?

Mari kita kembali ke soal ‘ilmu’ (علم).

Ilmu adalah sesuatu yang serius dalam Islam. Adakah ilmu fitan New Age menepati ciri-ciri disiplin ilmu Islam?

Perlu ingat, ada beza di antara maklumat dan ilmu.

Maklumat (information) merujuk kepada gambaran-gambaran (tasawwur) yang sampai kepada seseorang tanpa diketahui kebenarannya.

Ilmu (knowledge) pula merujuk kepada hasil daripada pembenaran (tasdiq) maklumat-maklumat tersebut.

Semua orang boleh menerima dan menyampaikan maklumat. Tetapi, untuk menghasilkan ilmu (membenarkan maklumat, melihat hubungan antara maklumat dan membuat kesimpulan), kita memerlukan kaedah, atau uslub (أسلوب), atau manhaj (منهج).

Manhaj ialah kaedah-kaedah ilmiah yang digunakan untuk menghasilkan kesimpulan atau untuk membuktikan kebenaran sesuatu maklumat. Dalam tradisi ilmu Islam (terutamanya bidang fekah), ada berbagai-bagai manhaj: ada istidlal (الاستدلال), ada istinbat (الإستنباط). Yang belajar kitab kuning di pondok tahu. Yang belajar usul tahu. Golongan ‘tujuh kali pergi usrah sudah pandai tepis fatwa’ tak tahu.

Tradisi ilmu Barat juga berdiri atas manhaj, atau ‘method’. Sains atau ilmu (Bahasa Latin = Scientia, Bahasa Yunani = Episteme) dicapai melalui metod pembuktian (demonstration). Bukan semua kesimpulan itu sahih (valid). Kesimpulan perlu dibuktikan dan diuji. Sesuatu kesimpulan yang dibuat tanpa mengikut manhaj tidak boleh diiktiraf sebagai ilmu walaupun ianya sampai kepada kesimpulan. Contoh:

‘Illuminati tertubuh pada 1 Mei 1776’, ‘Hari Buruh jatuh pada 1 Mei’ ← ini adalah maklumat.

‘Hari Buruh adalah sambutan Illuminati’ ← ini adalah kesimpulan yang dibuat atas cantuman maklumat.

Adakah kesimpulan tersebut sahih? Kebetulan (coincidence) tidak boleh digunakan untuk membuktikan hubungan sebab-penyebab (causal relationship), kalau tidak, kita akan mencapai kesimpulan ‘matahari terbit kerana ayam berkokok’.

Bolehkah teori konspirasi (cerita-cerita mengenai Freemason, Illuminati, New World Order, Rothschild) digelar ilmu? Atau ia sekadar maklumat yang dicantum-cantum untuk mencapai kesimpulan (connecting the dots)?

Dalam tradisi sains alamiah (natural sciences) dan sains sosial Barat, hipotesis hanya boleh diangkat menjadi teori sekiranya ia boleh diuji (testable). Teori konspirasi tidak layak digelar teori pun kerana ia tidak menepati kriteria ‘teori’.

Teori konspirasi bukan sahaja gagal dari segi pembenaran kesimpulan tetapi juga dari segi pembenaran sumber. Ia berbeza dengan tradisi ilmu Islam yang sungguh teliti dalam bab sumber. Semua cabang ilmu dalam Islam mempunyai sanad dan salasilah yang disambungkan kepada Rasulullah yang merupakan autoriti ilmu (penerima wahyu). Tradisi pemberian ijazah berdasarkan penyambungan sanad ini dikagumi oleh Barat malah telah mempengaruhi sistem penganugerahan ijazah di institusi pengajian tinggi Barat moden (seperti yang dikupas oleh George Makdisi dalam The Rise of Colleges: Institutions of Learning in Islam and the West).

Ilmu fitan New Age bukan sahaja tidak mempunyai manhaj pembenaran, malah ia juga tidak melepasi kriteria sanad dan salasilah. Sumber apakah yang penuntut ilmu fitan sandarkan? Kitab apa yang diguna? Guru mana yang diikut? Tiada jawapan kepada soalan-soalan tersebut kerana mereka malu untuk mengakui bahawa sumber utama mereka hanyalah siri dokumentari ‘The Arrivals’.

Jangan menafsir nas-nas mengikut selera sendiri. Bergurulah. Itulah adab asas dalam menuntut ilmu. Kalau perkara mudah dan jelas (muhkamat) pun kita memerlukan panduan guru dan sandaran kepada tafsir ulama muktabar, apatah lagi perkara-pekara mutasyabihat (متشابهات) yang melibatkan perkara-perkara ghaib (akhir zaman, dajjal dan Yakjuj wal Makjuj). Tanpa bimbingan, silap-silap boleh jadi sesat dan mendakwa diri sebagai Imam Mahdi.

Ingat, mencampur-adukkan perkara yang haqq (nas tentang akhir zaman) dan batil (teori konspirasi tentang Freemason dan Illuminati) adalah dosa kedustaan yang amat berat (Suratul Baqarah, ayat ke-42).

Maka, kembalilah ke jalan manhaj ilmu yang murni. Saya mengakhiri khutbah dengan kata-kata Imam Syafie:

“Aku mampu berhujah dengan 10 orang yang berilmu tetapi aku pasti kalah dengan seorang yang jahil, kerana orang yang jahil itu tidak pernah faham landasan ilmu”.

#KhutbahAlternatif
#Annunaki


Sentuhan Melayu Dalam Industri Robotik Finland

Pembangunan teknologi automotif telah menyentuhi era pengangkutan tanpa pemandu. Sektor perindustrian di hampir semua negara Barat merupakan antara negara paling aktif yang menggiatkan teknologi ini. Kerajaan Amerika Syarikat telah membuka jalan kepada syarikat-syarikat di Silicon Valley untuk melancarkan ribuan kenderaan penghantaran yang dipandu secara sendiri (McFarland, 2020). Nuro merupakan boleh melancarkan sekurang-kurangnya 5,000 unit R2 dalam tempoh dua tahun.

Jadi sementara ada negara yang menterinya kurang siuman menggiatkan kereta terbang padahal rebadge daripada produk China, Malaysia syukurnya tidak ketinggalan dalam perlumbaan ini. Umar Zakir Abdul Hamid empunya nama, seorang graduan PhD daripada Universiti Teknologi Malaysia (UTM) dalam bidang navigasi. Sejak dalam pangkuan UTM lagi, Umar sudahpun bersinaran dengan prototaip kenderaan tanpa pemandunya di Cyberjaya.

Antara 2018 hingga 2020, Dr. Umar telah terlibat secara langsung dalam lebih daripada 10 projek kenderaan di Malaysia, Singapura, Jepun dan Finland. Malah 25 laporan saintifik juga diterbitkan pada namanya. Bukan saja beliau memerah otak untuk menggerakkan kenderaan tanpa pemandu. Beliau juga menekankan solusi kepada cabaran cuaca dimana kenderaannya dikaji untuk bergerak dalam cuaca-cuaca teruk.

Kalau dikaji sedikit tentang Dr. Umar, tentu sekali banyak hasil carian Google menggalakkan ResearchGate, InTechOpen dan Academia. Dr. Umar tiada peranan dalam R2 bagi pihak Nuro. Sebaliknya sentuhan beliau mewarnai kawalan produk Sensible 4 sebuah syarikat teknologi kenderaan pandu sendiri (Arif, 2020). Dr. Umar merupakan sebahagian daripada pasukan kejuruteraan yang berada dalam perkongsian bersama syarikat Muji dari Jepun. Matlamat Sensible-4 dan Muji adalah untuk mengeluarkan bas elektrik tanpa pemandu yang dinamakan Gacha.

Bahagian Dr. Umar mengendalikan penentuan algoritma yang membuatkan kenderaan ini bergerak dan merancang bukan saja destinasi – tetapi juga jalan menuju destinasi tersebut. Berkat kerjasama dengan ramai pakar yang berpengalaman 25 tahun, Dr. Umar jelas sekali sedang memacu sebuah impian dunia yang wajar diceburi Malaysia. Selama berbulan Malaysia menguar-uarkan tentang kereta terbang menipu, tanpa memberikan cahaya publisiti kepada Dr. Umar yang mengusahakan suatu teknologi hebat.

Bayangkanlah jika sebuah kenderaan tidak memerlukan pemandu. Sektor perindustrian boleh mencatatkan keuntungan berlebihan kerana tidak memerlukan barisan pemandu. Cukai yang perlu dibayar kepada kerajaan pun akan bertambahan – kerana kos overhead syarikat tersebut boleh dikurangkan.

Keselamatan pun menjadi kunci utama yang turut juga membenarkan manusia berehat semasa pemanduan pun. Bunyinya mungkin remeh – tetapi hasil kajian mendapati kesesakan trafik boleh menyumbang kepada d4r4h tinggi dan kemurungan akibat kepenatan kerja dan tidur tidak berkualiti. Malah peluang pekerjaan pun bertambahan juga, kerana negara memerlukan pakar mesin berteknologi tinggi, pembangun perisian dan jurutera rangkaian.

Malaysia, Indonesia dan Singapura menunjukkan potensi besar untuk membangunkan teknologi kenderaan tanpa pemandu. Ketiga-tiga negara ini mempunyai industri pengeluaran untuk syarikat-syarikat automotif. Jadi memandangkan negara-negara maju termasuk China nekad untuk mengharamkan penjualan minyak petrol dan diesel dalam 20-30 tahun akan datang, inilah masanya untuk Malaysia bertindak.

Anak-anak muda perlu disiapkan dengan kemahiran berkaitan dengan industri relevan sekitar 2050. Dalam sebuah hasil kajian 2017 yang ditulis oleh Dr. Umar juga, 65% anak muda akan terlibat dalam pekerjaan yang masih belum diwujudkan lagi. Mudah kata, jurutera robotik yang belum popular lagi mempunyai kebarangkalian tinggi untuk menjadi sebutan semasa.

RUJUKAN:

Arif, Z. (2020, February 7). Malaysian engineer in Finland working at bringing a diverless bus to life. Malay Mail. Retrieved from https://www.malaymail.com/news/life/2020/02/07/meet-umar-the-malaysian-engineer-in-finland-working-at-bringing-a-driverles/1835359

McFarland, M. (2020, February 6). US clears the way for this self-driving vehicle with no steering wheel or pedals. CNN. Retrieved from https://edition.cnn.com/2020/02/06/tech/nuro-self-driving-vehicle-houston-dot/index.html


Kenapa Teknologi Pengubahsuaian Cuaca Bukanlah HARP?

Ketika Pe.rang Vietnam (1967-1972), Amerika Syarikat pernah menggunakan teknologi pengubahsuaian cuaca supaya musim angin monsun terus berpanjangan ke atas Vietnam yang dapat melumpuhkan saluran bekalan tentera Vietnam.

Pada penghujung tahun lepas (2020), banyak media melaporkan China telah meningkatkan usaha pengubahsuaian cuaca. Meloncatlah golongan-golongan teori konspirasi sama seperti pembinaan Matahari buatan (artificial sun) baru-baru ini.

Kita jangan terkejut, telah berdekad lamanya manusia cuba bangunkan teknologi pengubahsuaian cuaca, terutamanya pengubahsuaian supaya suatu tempat yang kering kontang menjadi hujan.

Sehingga kini, manusia telah mampu menghujankan beberapa tempat tetapi dalam skala yang kecil. Contohnya, ketika sukan Olimpik 2008, China pernah awalkan cuaca hujan supaya ketika hari Sukan Olimpik, hujan tidak berlaku dan langit menjadi cerah.

Pengubahsuaian ini dilakukan melalui teknologi pembenihan awan dengan menembak perak iodida (silver iodide) ataupun cecair nitrogen supaya dapat meningkatkan ketumpatan titisan air sampai ke tahap titisan itu jatuh menjadi air hujan.

Dalam beberapa tahun akan datang, China berhasrat untuk meningkatkan kecekapan teknologi pengubahsuaian cuaca dalam skala yang besar supaya banyak kawasan dapat menerima hujan. Perkara ini tujuannya untuk menyelesaikan beberapa masalah seperti kekurangan bekalan air, mengawal kawasan kemarau dan memelihara tanaman dan ternakan.

Sekarang, bukan setakat China, banyak negara fokuskan pembangunan teknologi pengubahsuaian cuaca melalui pembenihan awan. Tipikalnya menjurus kepada kawalan hujan.

Saintis mempunyai aspirasi untuk menghalang bencana seperti taufan ataupun ribut melalui teknologi pengubahsuaian cuaca. Kajian telah pun dibuat, tetapi masih belum cekap teknologinya untuk melakukan perkara tersebut.

Penggunaan teknologi pengubahsuaian cuaca bagi tujuan pepe.ra.ngan adalah tidak mustahil seperti yang pernah berlaku ketika Pe.ran.g Vietnam. Tetapi tindakan ini telah diharamkan oleh United Nations (UN).

Kita tidak menafikan manusia, serba sedikit, mampu mengubah cuaca, tetapi masih setakat pembenihan ke atas awan. Kita tidak menolak perkara ini.

Yang kita menolak ialah HAARP boleh kawal cuaca sedangkan teknologi HAARP yang berasaskan gelombang radio sah-sah tidak boleh digunakan untuk kawal cuaca. Manusia lakukan proses pembenihan awan pun menggunakan bahan kimia, bukannya gelombang komunikasi.


Sup Tulang Paling Tua Dunia Ditemui

Pada tahun 2010 yang lalu, sekumpulan ahli arkeologi menemui sebuah bekas gangsa di dalam salah sebuah makam yang terletak tidak jauh dari tapak kota kuno Xian dan makam Kaisar Qinshihuang (Terakota). Makam ini ditemui ketika kerja perluasan tapak lapangan terbang di bandar Xian. Kota kuno Xian merupakan ibukota kerajaan China purba yang bertahan selama 1,100 tahun lamanya.

Bekas gangsa berkaki tiga, yang berketinggian 20 cm dan selebar 24.5 cm ini diambil lalu dikaji oleh Institut Arkeologi Wilayah Shaanxi. Dan yang lebih menakjubkan, di dalam bekas gangsa tersebut, masih utuh berisi dengan cecair hijau dan tulang-belulang.

Menurut penetian ahli arkeologi, setelah dikaji, ia ternyata merupakan sup tulang yang sudah berusia hampir 2,400 tahun lamanya, atau lebih spesifik, sup ini dimasak pada zaman Negara-Negara Berperang (Warring States Period) yang berlaku sekitar 475 SM sehingga 221 SM.

Di dalam sup tersebut mengandungi lapisan hijau (patina) akibat proses oksidasi bekas gangsa dan keadaan makam yang sangat ditutup secara rapat sehinggakan bahan cecair tidak dapat melakukan proses penguapan.

Penemuan ini secara tidak langsung memberikan petunjuk baharu dan tambahan kepada ahli arkeologi untuk mengetahui gambaran budaya pemakanan bangsa Cina pada zaman tersebut.

Menurut salah seorang ahli arkeologi yang bertanggungjawab dalam kajian sup tulang meleleh ini, Liu Daiyun berkata bahawasanya, bekas gangsa ini dibungkus kembali setelah diambil beberapa sampel daripadanya dan akan meminta bantuan daripada beberapa pakar tertentu untuk menganalisis ramuan apa yang digunakan di dalam sup tersebut.

Selain penemuan sup tulang ini, ahli arkeologi turut menemui bekas gangsa yang lainnya, yang dimana terisi cecair wain.

Yeah, sup berkeladak. Berbuih. Kalau hirup sesudu, terbang sampai ke Musytari.

RUJUKAN:

1. The 2,400-year-old bowl of soup found in tomb of ancient soldier… and it’s still liquid, Daily Mail (2010).

2. Chinese archaeologists unearth 2,400-year-old ‘soup’, BBC News.

3. 2,400-Year-Old ‘Soup’ Discovered In China, Huffpost.


Si Tupai Vampire

ALKISAHNYA bila kita berbicara “vampire” sudah tentu terbayang makhluk yang menghisap darah mangsanya sehingga kering. Dan setiap antara kita akan merasa ngeri hanya dengan mendengar ceritanya. Dan apatah lagi bila ada spesis haiwan yang kita kenali pula dikategorikan sebagai haiwan peminum darah. Dengan status pulau Borneo yang terdiri daripada hutan tropika yang dikatakan antara yang tertua di dunia sudah tentu tidak pernah kurang dengan cerita pelik-pelik mengenai penghidupan yang menghuninya.

Tupai “Vampire” atau Tupai Peminum Darah atau dengan nama saintifiknya Rheithorosciurus Macrotis merupakan sejenis tupai yang hanya boleh didapati di Taman Negara Gunung Palung iaitu sebuah taman negara yang lokasinya terletaknya di Kabupaten Ketapang, Kalimantan Barat, Republik Indonesia. Hanya di kawasan inilah sahaja habitatnya yang pernah ada di dunia.

Jika dilihat dari segi fizikal, tupai “vampire” agak berlainan dengan tupai-tupai yang sering kita lihat kerana jenis tupai seperti ini memiliki bulu ekor yang lebat. Malah dikatakan ekornya 30% lebih besar berbanding tubuhnya yang hanya sepanjang 36 cm. Dan antara sifat semulajadi tupai ini adalah ianya aktif serta bersifat agresif hanya pada waktu malam.

Di sebalik kecantikan sejenis tupai yang dinobatakan spesis tupai tercantik di dunia turut menyimpan 1001 cerita pelik-pelik mengenainya. Bagi masyarakat di kawasan yang mendiami Gunung Palung menyatakan bahawa jenis tupai ini pernah dilihat mengejar mangsanya dengan cara tersendiri. Iaitu dengan melompat dari dahan ke dahan dan seterusnya terjun menjunam ke arah seekor kijang lantas menyerang tepat di bahagian tengkuk lalu menghisap darahnya sehingga kijang itu mati. Berdasarkan kepada cerita lisan itulah maka ianya digelar si tupai peminum darah.

Menariknya mengenai spesis tupai ini hanya direkodkan kewujudannya oleh pakar haiwan sekitar tahun 2014 iaitu apabila pengkaji-pengkaji haiwan dari Universiti Michigan dan Universiti Victoria mampu merekodkan kelibatnya di dalam satu video yang dipasang di satu lokasi yang agak terpencil di Gunung Palung. Selepas penemuan yang memeranjatkan seluruh dunia tiada lagi cerita mengenainya sehingga jenis tupai ini dikategorikan sebagai jenis haiwan terancam di dunia.

Sehingga ke hari ini informasi mengenai jenis tupai peminum darah masih lagi di peringkat kajian walaupun sudah dipastikan kewujudannya hanya ada di Gunung Palung. Dan para pengkaji juga masih lagi tercari-cari apakah benar tupai peminum darah benar-benar bersifat “vampire” seperti yang dipercayai oleh masyarakat setempat kerana tiada siapa yang mampu merungkap apakah makanan sebenar jenis tupai ini memandangkan ianya amat jarang ditemui.

Begitulah cerita tentang sejenis tupai eksotik yang dikenali dengan nama tupai “vampire” atau tupai peminum darah. Sifatnya yang hanya muncul di waktu malam juga seakan-akan sifat “vampire” namun masih kekal misteri sehingga ke hari ini. Hakikatnya dengan status pulau Borneo yang terdiri daripada hutan tropika iaitu antara yang tertua di dunia sudah tentu menyimpan khazanahnya yang unik. Terpulang kepada kita sebagai manusia untuk menghormati dan memeliharanya buat generasi yang mendatang.

-HB-

#KamekSayangSarawakBah!

Rujukan:


Bagaimana Gunung Berapi Boleh Terbentuk?

Di sekolah dulu, cikgu mesti tanya. Apa punca Malaysia tidak ada gempa bumi sedαhsyαt negara-negara lain? Jawapan cepumas mesti “kerana tiada gunung berapi”.

Bukan semua orang tahu yang Malaysia ada gunung berapi. Lokasi gunung berapi ini terletak di Semenanjung Semporna. Gunung Berapi Bombalai mempunyai aktiviti geoterma yang aktif (Gillispie & Clague, 2009).

Kekurangan gunung berapi mungkin satu manfaat yang baik pada Malaysia. Dari segi keselamatan, agak terjamin jugalah.

Masih teringat macam mana Malaysia jadi panas dan dilitupi jerebu kerana aktiviti geoterma daripada Indonesia. Namun kekurangan gunung berapi menyebabkan rakyat seolah-olah tidak ambil peduli tentang proses pembentukannya. Ramai tidak tahu langsung pasal gunung berapi… melainkan fikir benda-benda buruk sahaja.

Pertama sekali, ada saja gunung berapi aktif tetapi tidak meletυs buat satu tempoh yang lama. Gunung Fuji yang serba indah di Jepun merupakan contoh sangat baik.

Kali terakhir Gunung Fuji menghamburkan isi perutnya adalah pada tahun 1707. Sejak Gempa Bumi Tohoku 2011, kerajaan Jepun amat menitik beratkan tentang gunung berapi.

Jadi mereka bergegas untuk mengkaji aktiviti gunung berapi serata Jepun… dan mendapati tekαηαη dalaman kantung magma Gunung Fuji sudah meningkat tinggi. Jika meletus, Jepun akan menanggung kerugian sebanyak AS$25 bilion (Blackstone, 2012).

Pembentuk Alam Semulajadi

Proses kejadian gunung berapi memang menarik untuk difahami. Macam mana gunung berapi boleh tertumpu pada satu lohong sahaja… sedangkan sistem saluran lahar (lava) terbentang begitu luas di bawah tanah. Jepun misalnya berada di atas sebuah zon dipanggil Ring of Fire, iaitu kawasan aktiviti gunung berapi sangat aktif.

Sebenarnya gunung berapi hanyalah satu kawasan tumpuan untuk mengeluarkan isi bumi. Hakikatnya kalau bukan kerana gunung berapi, silap-silap tiada apa boleh hidup di Bumi. Lebih daripada 80 peratus permukaan Bumi dibentuk melalui aktiviti gunung berapi (volcanic activity).

Lahar membentuk geologi untuk menjadikan suatu geografi yang sesuai. Lahar membebaskan zat daripada batu yang cair. Lahar membuatkan tanah menjadi subur (Staughton, 2022).

Proses Pembentukan Yang Berpandukan Hukum Alam

Berdasarkan pernyataan di atas, “gunung berapi” hanyalah serombong yang mengeluarkan isi perut apabila perlu. Hari ini ada 1,350 gunung berapi yang masih aktif. Setiap satu gunung berbeza mengikut proses kimia yang mempengaruhi aktiviti laharnya.

Tetapi proses kejadian gunung-gunung berapi boleh kata sama. Sebahagian besar terjadi kerana pergerakan plat tektonik yang senantiasa bertembungan.

Selepas berlαηggαr, plat tektonik selalunya tindan-menindan antara satu sama lain. Plat yang ditindan akan turun ke bahagian dalam Bumi. Jadi suhu panas Bumi akan melepaskan air daripada batu-batu yang kemudian cair menjadi lahar. Lalu lahar ini naik ke atas (dan keluar melalui serombong iaitu gunung berapi).

Itulah sebab wujudnya Ring of Fire. Kerana inilah kawasan plat-plat tektonik bertembungan buat selamanya. Walau bagaimanapun, sistem gunung berapi ini tidak berkaitan antara satu sama lain. Gunung berapi di Jepun tiada kena mengena dengan gunung berapi Alaska (Wei-Haas, 2018).

Jadi ikutkan “gunung berapi” itu sebenarnya “tidak wujud” pun. Plat berlanggar. Batu turun ke bawah. Suhu panas Bumi mencairkan batu. Dan batu cair (lahar) naik atas kerana sifatnya lebih ringan berbanding batu. Sememangnya gunung berapi merupakan kesan daripada plat tektonik itu sendiri.

Kerana itulah hukum alam bagi Bumi yang indah ini. Plat tektonik sentiasa bergerak… kerana haba dalaman Bumi.

RUJUKAN:

Blackstone, S. (2012, September 7). Experts Predict Japan’s Mount Fuji Will Erupt Soon. Business Insider.

Gillispie, R., & Clague, D.A. (2009). Encyclopedia of Islands. University of California Press. Halaman 112.

Staughton, J. (2022, Januari 22). Why Is Volcanic Soil So Fertile? Science ABC.

Wei-Haas, M. (2018, Januari 15). Volcanoes, explained. National Geographic.


Wanita-Wanita Hebat Dalam Tamadun Islam

Hampir-hampir tidak sampai kepada kita tokoh-tokoh wanita yang hebat dalam pendidikan di awal zaman Islam. Nama yang asyik kita dengar apabila berbicara tentang tokoh wanita ialah Aishah kerana periwayatan hadisnya dan kisah srikandi dan pejuang. Sebenarnya, sejarah wanita hebat dalam Islam tidak terhenti pada Aishah seorang sahaja.

Sebelum kita pergi lebih jauh, satu perkara yang perlu kita sedar ialah sebelum Islam datang lagi wanita ini memang di pandang hina dan tidak di berikan hak yang sepatutnya. Tidak kira di wawasan Timur mahupun Barat, kebanyakan kawasan meletakkan letaknya wanita ini di tempat terbawah sehinggalah datangnya Islam.

Nabi Muhammad s.a.w  tidak pernah mengenepikan hak wanita untuk menuntut ilmu. Imam bukhari meriwayatkan pada suatu hari para wanita Islam berkata pada Rasulullah “kaum lelaki sudah mengalahkan kami, sehingga kami tidak memperoleh waktu untuk belajar dengan Rasulullah. Oleh itu, alangkah baiknya jika Rasulullah menetapkan satu hari tertentu untuk kami.” Maka Rasulullah menetapkan satu hari khusus untuk para wanita ini belajar dengan Rasulullah.

Kita perlu akui memang wanita pada zaman awal Islam agak kurang dalam mencari ilmu, ini bukan kerana islam menghalang, akan tetapi wanita ini dimuliakan lantaran mencari ilmu pada zaman awal islam tidak semudah hari ini. Sebagai contoh Imam Bukhari perlu berjalan ratusan kilometer untuk mencari hadis yang sahih. Jika wanita melakukan demikian, dikhuatiri perkara tidak baik berlaku pada diri mereka. Ini adalah punca besar mereka tidak terkehadapan dalam bidang ilmu.

Walaupun begitu, ramai juga tokoh wanita yang terpelajar dalam bidang agama yang jarang di ceritakan kepada kita. Sebagai contoh Imam Syafie menghadiri pelajaran dan mendengarkan hadis daripada seorang wanita yang bernama Nafisah binti Hasan. Selain itu, terdapat lebih daripada 700 orang wanita yang pernah riwayatkan hadis dari nabi. Imam Zahabi telah menuduh 4000 orang lelaki sebagai orang yang tidak boleh di percayai. Kemudian dia berkata: “Aku belum pernah mengetahui siapa dari kalangan wanita yang pernah di tuduh sebagai orang yang tidak dapat di percaya atau hadis yang diriwayatkan mereka di tinggalkan oleh ahli hadis.”

Kemudian, kita boleh lihat antara wanita yang Imam Zahabi masukkan dalam buku beliau ialah Rabiah Al Adawiyah dan Rabiah Asy-syamiyah yang mana kedua-dua wanita ini merupakan ahli ibadah dan zuhud. Antara kata-kata Rabiah Asy-Syamiah yang terkenal ialah “aku beristighfar kepada Allah kerana minimanya kejujuranku dalam istighfar yang ku ucapkan”

Dalam bidang perubatan juga kita ada ramai hebat dalam kalangan wanita seperti Zainab dari bani Aud yang pakar dalam luka-luka dan mata. Bahkan Umaiyah binti Qais al-Ghifariyah pernah berkata “aku bersama sejumlah wanita dari bani Ghifar datang kepada Rasulullah dan meminta izin dari baginda untuk pergi perang bersama-sama untuk membantu merawat tentera yang luka-luka” kemudian Rasulullah mengizinkan serta berkata “semoga Allah memberikan berkahnya.”

Dalam pentadbiran juga kita ada Khaizuran dan Zubaidah yang mana masing-masing merupakan ibu dan isteri kepada Khalifah Harun. Mereka ini sangat cekap dalam mentadbir negara. Di era Bani Saljuk pula antara yang terkenal ialah Tughri Burdi isteri kepada Sultan Thughrul Bek merupakan wanita yang cerdas dan memiliki tekad yang kuat dan terbiasa bergerak bersama tentera dan memerangi musuh-musuhnya.

Kita juga sering di dengarkan tentang  seorang wanita yang sangat cekal dan telah di penjara dan didera di dalam penjara sepertimana deraan terhadap seorang lelaki oleh Presiden Mesir ketika itu Jamal Abdul Nasir. Antara bentuk seksaan yang dikenakan kepada beliau ialah di lepaskan bersama anjing yang ganas dan di letakkan dalam air sejuk ketika musim sejuk. Beginilah kuatnya seorang wanita.

Wanita ini
sangat banyak jasanya pada dunia ini, jika aku tidak bawakan kisah-kisah ini
sekalipun, ibu kita sudah cukup membuatkan kita merasakan wanita ini luar biasa
kekuatan mereka.

Irham MasiriPelajar Tahun Dua Sejarah dan Tamadun Islam UM

Rujukan:


Lembangan Maliau: Kisah Sebuah Dunia Yang Hilang

“Menurut beliau, bagi perlombongan arang batu pula, tiada sebarang kelulusan akan dikeluarkan untuk sebarang aktiviti itu di kawasan Maliau Basin.”

Ayat diatas merupakan petikan daripada akhbar Borneo Today berhubung kenyataan Ketua Menteri Sabah Datuk Seri Mohd Shafie Apdal. Kerajaan Negeri sebelumnya melarang sebarang aktiviti perlombongan arang batu di kawasan Lembangan Maliau.

Alhamdulillah nampaknya kerajaan Negeri yang baru masih meneruskan polisi kerajaan negeri yang lama. Sekiranya tidak penulis yakin seluruh negara akan ikut bersama-sama membantah keputusan untuk meneruskan kerja-kerja melombong arang batu di Lembangan Maliau.

Apa yang istimewa mengenai Lembangan Maliau? Kenapa penulis mengatakan seluruh negara akan membantah keras andai lokasi ini diteroka?

DUNIA YANG HILANG.

Keunikan Lembangan Maliau terletak pada bentuk muka buminya yang menyerupai sebuah “besen”. Bezanya “besen’ yang ini menakung hidupan ribuan speseis flora dan fauna yang unik dan berada didalam dunia “mereka” sendiri.

Fenomena geografi yang luar biasa ini sekaligus menjadikan kawasan hutan seluas 58, 840 hektar ini satu “kurungan besar” bagi haiwan-haiwan yang berada di dalamnya. Keluasan berkenaan menyamai dua kali ganda keluasan ibu negara kita Kuala Lumpur.

Ya, kesemua haiwan liar yang berada di dalam kawasan hutan simpan lembangan Maliau tidak dapat ke mana-mana melainkan terkvrung di dalam kawasan lembangan selama ratusan ribu atau mungkin jutaan tahun dahulu.

Di sekeliling ‘mulut besen” Lembangan Maliau ini pokok-pokok hutan yang tumbuh sangat padat. Berkemungkinan disebabkan faktor penerimaan cahaya matahari secara terus. Ini lah punca mengapa haiwan-haiwan liar di dalam kawasan ini tidak dapat ke mana-mana dan hidup dalam komuniti “mereka” sahaja.

Bukan sekadar haiwan, manusia juga akan sukar untuk masuk ke kawasan ini. Hal ini menjadi penyebab mengapa lembangan Maliau kurang menerima tetamu melainkan pakar penyelidik dalam bidang tertentu sahaja.

Menerusi pengalaman yang diceritakan seorang ahli ekologi luar negara bernama Sam Bedford, sebaik tiba ke Tawau menerusi penerbangan hampir sejam dari Kota Kinabalu beliau kemudiannya harus menyambung perjalanan selama enam jam menggunakan kenderaan dengan keadaan jalan yang tidak berapa baik.

Gambaran diberikan Sam Bedford mudah. Bayangkan lembangan Maliau sebagai sebuah panggung atau dewan gergasi yang kosong sebelum perlahan-lahan ditumbuhi hutan jutaan tahun yang lalu.

Terdapat lebih 2000 spesies haiwan yang hidup dalam kawasan Lembangan Maliau termasuk Seladang dari spesies Banteng yang pernah diisytihar pupus di alam lia4r Semenanjung Malaysia.

Namun kini menerusi program pembiakan semula yang diperkenalkan PERHILITAN pada tahun 2014 status Banteng di alam li4r Semenanjung Malaysia kembali pulih walau masih dikategorikan sebagai spesies haiwan terancam

Selain itu gajah pygmy Borneo juga boleh ditemui di sini selain rusa dan ungka (Borneon agile gibbon/Southern gibbon). Sam Bedford turut mendapat penghormatan mendaki gunung Lutong, puncak tertinggi Maliau Basin dengan ketinggian mencecah 1667 meter menuju ke puncak. Semakin ke atas hutan-hutan juga akan semakin menipis.

Antara keunikan lembangan Maliau menurut Sam Bedford adalah, merupakan antara kawasan yang jarang diteroka manusia menjadikan lembangan ini walaupun sebuah kawasan tarikan yang menarik namun tidak ramai yang mngetahui mahupun pernah menjejakkan kaki ke sini.

Terbahagi kepada 12 zon hutan yang berbeza dengan keunikan spesies flora dan fauna yang tersendiri, lembangan Maliau diibaratkan seperti pulau Galapagos yang menjadikan hidupan li4r di sana tidak dapat berkembang ke tempat lain. Akibatnya pulau Galapagos mencipta ruang ekosistem tersendiri yang terpisah dari dunia luar! Sehingga melahirkan teori evolusi Darwin yang terkenal itu. Sama seperti yang terjadi pada lembangan Maliau.

Lembangan Maliau juga menurut Sam Bedford, mirip dengan kawasan hutan yang terdapat di Jurang Darien. Sebuah kawasan terpencil dan cukup merbahaya untuk diteroka yang terletak di sempadan antara Colombia dan Panama, Amerika Selatan.

PENUTUP

Bermula November 2013 satu keputusan telah dibuat untuk mengekalkan status kawasan dilindungi Lembangan Maliau untuk tempoh 50 tahun ke hadapan di bawah pelan pemuliharaan strategik 10 tahun Lembangan Maliau bermula 2014-2023.

Alangkah sayangnya kalau di masa akan datang kawasan ini malah diteroka untuk “menuai” hasil arang batu nya yang bernilai tinggi.

RUJUKAN:


Pertempuran Guandu: Mengambil Kayu Api Dari Bawah Kuali

Ketika itu adalah konflik antara Cao Cao dan Yuan Shao, dua panglima perang tersohor ketika penghabisan era Dinasti Han Timur. Keupayaan Cao Cao menewaskan Yuan Shao yang memiliki balatentera lebih besar adalah amat dramatik dan mengagumkan.

Terdapat banyak taktik peperangan yang dipakai Cao Cao sepanjang konflik ini. Salah satunya ialah ketika peristiwa pengepungan Guan Du.

Yuan Shao memiliki balatentera sekitar 100,000 orang manakala Cao Cao hanya mempunyai balatentera sebanyak 20,000 orang. Balatentera Yuan Shao telah mara ke kubu Cao Cao di Guan Du dan melancarkan serangan bertalu-talu serta mengepung pertahanan Cao Cao. Pihak Yuan Shao membawa menara-menara pengepungan supaya pasukan pemanahnya mampu memanah ke dalam kubu, namun tentera Cao Cao memusnahkan menara-menara pengepungan tadi dengan menggunakan jentera pelempar.

Tentera Yuan Shao cuba menggali terowong untuk melepasi kubu pertahanan Cao Cao namun Cao Cao telah bersedia menghadapi taktik itu dengan menghalangnya menggunakan parit besar yang digali di sekeliling kubu. Pertempuran di antara kedua pihak terus balas membalas tanpa ada kejayaan di mana-mana pihak. Cao Cao tetap bertahan manakala Yuan Shao masih belum berjaya mengalahkan Cao Cao.

Namun begitu, pengepungan itu telah menghauskan bekalan makanan di pihak Cao Cao menyebabkan Cao Cao memikirkan untuk berundur. Namun penasihatnya, Xun Yu memintanya memikirkan perkara itu masak-masak dan memberi contoh konflik bersejarah antara negeri Chu dan dinasti Han. Xun Yu memberitahu Cao Cao bahawa masalah tenteranya tidaklah seburuk ketika perseteruan antara Chu dengan Han di Xingyang dan Chenggao, ketika masing-masing tidak mengalah atau mahu berundur.

Ini kerana siapa yang pertama-tama mengambil keputusan untuk berundur, maka terserlahlah kelemahan dan pasti ada masalah di pihaknya. Xun Yu memberitahu lagi, situasi Cao Cao kini tidak seburuk itu kerana dengan berbekalkan kekuatan tentara hanya 1/10 dari jumlah balatentera musuh, Cao Cao mampu bertahan sehingga ke tahap ini malah berjaya menyekat Yuan Shao selama 6 bulan.

Kata-kata Xun Yu menaikkan semangat Cao Cao dan ini membuatkannya mengambil keputusan untuk terus bertahan. Peluang keemasan tiba apabila Xun Yu mendapat maklumat bahawa Yuan Shao menyimpan bekalan makanannya di sebuah kampung bernama Gushi. Cao Cao pun menghantar sejumlah tenteranya untuk menyerang kedudukan kampung Gushi itu. Serangan itu berjaya dan memukul mundur tentera Yuan Shao.

Tentera Cao Cao pun memusnahkan semua bekalan Yuan Shao dengan membakarnya. Ini menyebabkan Yuan Shao terpaksa meminta bantuan bekalan yang baru untuk balatenteranya.

Beberapa lama kemudian, tentera Yuan Shao kembali dengan kekuatan 10,000 orang, mengiringi bekalan yang lebih besar ditempatkan di kota Wu Cao. Namun begitu, penasihat Yuan Shao telah menegur tentang pertahanan Wu Cao yang lemah dan saranan untuk mengirim jeneral perang yang berpengalaman untuk menjaga Wu Cao. Namun Yuan Shao tidak mengendahkan saranan ini.

Keadaan di Wu Cao ini sampai ke pengetahuan pihak Cao Cao melalui seorang penasihat Yuan Shao yang belot akibat ketidakpuashatian tertentu dalam hal-hal pengurusan Yuan Shao yang lemah. Malah orang kuat Yuan Shao telah menahan isteri penasihat itu. Peluang keemasan sekali lagi ini tidak dilepaskan oleh Cao Cao dan tanpa membuang masa terus menghantar 5000 orang tenteranya yang menyamar dengan membawa bendera Yuan Shao dan dengan mudah memasuki kota Wu Cao dan sekali lagi membakar semua bekalan makanan Yuan Shao!

Ini menyebabkan bekalan makanan kepada tentera Yuan Shao terputus dan semangat mereka mula turun dengan mendadak. Keadaan ini menjadi buruk disebabkan kenyataan bahawa berbulan-bulan berperang namun mereka masih gagal untuk mengalahkan tentera Cao Cao yang jauh lebih kecil jumlahnya.

Strategi Cao Cao berjaya apabila menang dalam beberapa pertempuran seterusnya malah ramai pula askar Yuan Shao yang menyerah ke pihak Cao Cao.

Akhirnya Cao Cao menang dalam peperangan ini.

~Srikandi未雨绸缪。


Mengapa Kuda Belang Tak Boleh Dijinakkan?

“Seorang bangsa Mongol yang sebenar adalah seorang yang sangat mahir memanah dan menunggang kuda, jika seseorang tiada kebolehan ini, dia tak layak dianggap sebagai seorang Mongol.” — Genghis Khan

Begitu pentingnya peranan kuda dalam sejarah ketamadunan manusia hingga ke hari ini. Namun, kita jarang melihat seseorang menunggang kuda belang. Mengapa? Adakah kerana kuda belang bukan dari spesis keluarga yang sama dengan kuda biasa? Tidak, semuanya berkaitan dengan proses evolusi tingkah laku haiwan sejak berjuta tahun yang lalu.

Dalam kebanyakan ciri-cirinya, kuda belang kelihatan seperti kuda (atau kuda poni berdasar saiz ukurannya). Namun perbezaan tingkah laku yang asas telah menunjukkan walaupun kuda dan keldai berjaya dijinakkan, kuda belang akan kekal menjadi haiwan liar.

Jadi ini menimbulkan persoalan, mengapa kuda belang mengelak dari membawa beban, bekerja di ladang, dan melompat melepasi pagar seperti yang boleh dilakukan oleh sepupunya dengan mudan?

Kerana ciri-ciri mereka yang jelas banyak persamaan dengan dengan kuda biasa dan demi sedikit nilai-nilai pembaharuan, beberapa cubaan pernah dilakukan oleh manusia untuk menunggang dan berlumba di atas kuda belang.

Filem Racing Stripes yang ditayangkan pada tahun 2005 adalah kisah tentang seekor kuda belang muda yang ingin bertanding dalam perlumbaan kuda. Malahan pembikin filem itu sendiri terpaksa menggunakan kuda tunggangan biasa untuk beberapa adegan.

Bulu tengkuk dan ekor kuda belang sebenarnya lebih mirip dengan keldai dan mencerminkan sejarah evolusi genus spesis Equus.

Walaupun kuda, keldai dan kuda belang semuanya berkembang dari nenek moyang yang sama (Hyracotherium) yang tinggal di Eropah dan Amerika Utara sekitar 55 juta tahun yang lalu, perbezaan yang ada menunjukkan bahawa kuda belang dan keldai saling berkaitan antara satu sama lain berbanding dengan kuda.

Equus Amerika Utara (anggota keluarga kuda) hilang kira-kira 8-10,000 tahun yang lalu, dan di Eropah dan Asia, manusia Palaeolitik secara aktif membu.ru gerombolan kuda liar di dataran terbuka. Faktor perubahan iklim, perhutanan dan dimangsakan oleh manusia memaksa haiwan itu bermigrasi ke arah timur ke wilayah separa gurun Asia tengah.

Nenek moyang yang liar kepada kuda domestik hari ini (equus ferus) pertama kali dijinakkan di padang rumput Eurasia barat, kawasan di mana bukti arkeologi terawal kuda domestik ditemui. Penyelidikan terbaru juga menunjukkan gerombolan kuda domestik sering menggantikan kuda liar apabila mereka tersebar di seluruh Eurasia.

Kuda pada awalnya diternak sebagai sumber makanan, tapi potensi tinggi mereka sebagai alat pengangkutan, komunikasi, dan alat per.ang mengakibatkan kuda berubah menjadi semakin penting dalam perkembangan ketamadunan manusia.

Sejarah Empayar Mongol pada abad ke-13 membuktikan Genghis Khan dan para pewarisnya telah bergantung sepenuhnya kepada potensi kuda untuk meluaskan wilayah yang besar sejauh dari Hungary ke Korea, dan dari Siberia ke Tibet. Ya, sebuah suku kecil nomad dari Asia hampir menak.luki seluruh dunia menggunakan kuda.

Jadi, jika kuda sangat penting untuk ketamadunan manusia, mengapa kuda belang tak boleh? Teori spesis manusia berasal dari Afrika yang pelik itu pun sering kali terlepas pandang tentang satu perkara ini. Jika manusia berasal dari Afrika, mengapa manusia tidak cuba mengeksploitasi haiwan yang berpotensi dimanfaatkan dan hidup di benua yang sama itu?

Tak seperti keluarga equus di Eurasia, populasi kuda belang di Afrika ternyata lebih selamat dari anca.man manusia, dan mereka hidup bersesuaian dengan persekitarannya yang liar.

Semua haiwan dari keluarga equus adalah spesis herbivor yang memiliki sifat tindak balas “lari atau lawan” yang dikembangkan dengan baik. Tapi untuk bertahan dalam lingkungan di mana terdapat banyak haiwan pemangsa seperti singa, harimau dan dubuk, spesis kuda belang berkembang menjadi sejenis haiwan yang sangat berwaspada dan responsif yang tinggi.

Ini bermakna, kuda belang akan terus melarikan diri jika menghadapi anc.aman bahaya, tapi mereka juga ada tindak balas melawan yang sangat kuat sekiranya mereka berjaya ditangkap.

Tendangan kaki belakang seekor kuda belang berupaya untuk mematahkan rahang seekor singa. Mereka boleh menggigit dengan ga.nas atau boleh bertindak balas dengan melenturkan leher untuk melindungi kepala yang membantu mereka (ducking reflexes) mengelakkan dari ditangkap oleh tali laso.

Keupayaan kuda belang dalam mengenali kumpulan manusia pembu.ru dengan baik juga mungkin mendorong tindak balas penghindaran yang kuat dalam sifat kuda belang.

Semua ini hanya akan membawa kepada satu kesimpulan. Kuda belang tidak ada sedikit pun sifat “mesra manusia” dan sebagai sejenis spesis haiwan yang liar, kuda belang tidak akan boleh memenuhi kriteria untuk dijadikan haiwan domestik atau peliharaan.

Menurut penjelajah Inggeris dan ahli politik Francis Galton (salah seorang saudara dekat Charles Darwin), keperluan-keperluan ini melibatkan ciri-ciri yang menonjolkan keinginan untuk hidup selesa, mudah untuk didekati, mempunyai kelebihan yang boleh dimanfaatkan dan menunjukkan minat terhadap manusia.

Galton menggunakan kuda belang sebagai contoh spesis haiwan yang tak dapat dikawal, dengan menyatakan bangsa Boer atau Afrikaner (orang Belanda yang menduduki Afrika) berulang kali cuba menangkap kuda belang untuk dimanfaatkan.

Walaupun ada beberapa kejayaan menangkapnya, sifat liar dan buas sering kali tercetus dan terus menggagalkan usaha mereka. Dalam sejarah, terdapat beberapa golongan elit barat termasuklah keluarga Rothschild pernah menjadikan kuda belang sebagai haiwan domestik namun hanya bertahan sementara saja.

Tentera koloni Jerman di Afrika Timur Jerman sangat berminat untuk menjinakkan kuda belang sebagai tunggangan, pembawa muatan, dan penarik kenderaan. Mereka juga melaksanakan program kacukan kuda belang dengan kuda biasa untuk menghasilkan spesis kacukan yang mampu bertahan terhadap penyak.it yang boleh membu.nuh kuda, tetapi tiada satu pun yang berjaya.

Pada waktu tersebut, adalah satu kebiasaan bagi golongan bangsawan elit di seluruh dunia untuk memiliki kereta kuda belang. Ahli zoologi Walter Rothschild melatih beberapa ekor kuda belang untuk menarik kereta di England.

Walter pernah cuba menaiki kereta kuda belang untuk pergi ke Istana Buckingham sebagai demonstrasi karakter kuda belang yang jinak ditunjukkan kepada umum. Namun, dia tidak  meneruskan usaha itu kerana dia menyedari kuda belang adalah terlalu kecil dan terlalu agresif.

Walaupun menjinakkan kuda belang mungkin boleh direalisasikan jika dilakukan terhadap kuda belang secara individu, spesis ini bukanlah calon yang baik untuk domestikasi. Sebagai tambahan kepada sifat kuda belang yang keras kepala dan naluri kelangsungan hidupnya yang kuat, hakikat yang spesis ini merupakan antara sumber makanan utama bagi singa mungkin juga menjadikan kuda belang dilihat sebagai ‘pasangan’ yang kurang menarik bagi manusia kuno.

Domestikasi dan pembiakan selektif pasti akan mengubah ciri-ciri fizikal dan tingkah laku kuda, yang pada peringkat awalnya mungkin lebih kecil, lebih liar dan lebih mirip dengan kuda belang berbanding kuda biasa hari ini.

Dan sementara kuda biasa mungkin bekerja dengan lebih kuat, tinggal di persekitaran manusia yang lebih bertamadun dan ada pelbagai ciri-ciri berbeza boleh ditawarkan kepada pemiliknya, mereka juga menjalani kehidupan yang lebih aman dan lebih selesa.

Budaya domestik sebenarnya telah menyelamatkan kuda dari kepupusan. Dan sebenarnya, dalam konteks sebagai strategi mandiri, usaha domestikasi ternyata berjaya untuk meningkatkan populasi kuda secara global, yang berjumlah kira-kira 60 juta ekor.

Sebaliknya, bilangan kuda belang hari ini mungkin sudah menurun dengan jumlah populasinya yang kurang dari 800,000, dengan manusia yang menimbulkan ancaman terbesar bagi kelangsungan hidup mereka. Berdasarkan kepada segala fakta-fakta ini, kuda jenis mana yang anda lebih suka?

RUJUKAN:

Hofreiter, M.; Caccone, A.; Fleischer, R. C.; Glaberman, S.; Rohland, N.; Leonard, J. A. (2005). A rapid loss of stripes: The evolutionary history of the extinct quagga. Biology Letters.


Bala Yang Melaknat Tahun Paling Teruk Sejarah

Jika ditanya kepada segelintir orang, apakah tahun paling teruk dalam hidup mereka pasti jawapannya adalah ketika cinta ditolak oleh crush dan dia berkahwin dengan kahwin baik sendiri. Segelintir orang pula beranggapan keadaan negara yang dikatakan sangat korup pada tahun sekian-sekian boleh dianggap sebagai tahun paling teruk sekali.

Tapi tahukah anda, bumi dan umat manusia juga pernah miliki tahun paling buruk dalam sejarah. Pada tahun 536, bumi dikatakan telah kehilangan sinaran matahari pada waktu siang angkara asap tebal yang menyelubungi. Kalau ada cahaya matahari pun amatlah malap dan bersinar untuk tempoh 4 jam sahaja.

Tambah teruk lagi, musim sejuk yang melanda bumi pada tahun itu sangat luar biasa kerana begitu panjang. Hujan pula tak kunjung tiba hingga menyebabkan pelbagai tanaman sukar nak bertahan. Kesemua hal ini telah menyebabkan berlakukan kebuluran besar-besaran sehingga berlaku banyak kematian kerana ketidakmampuan untuk mencari secebis makanan.

Musibah ini juga turut ditulis oleh tamadun dan bangsa di seluruh dunia. China misalnya menyatakan pada tahun 536, 80% penduduk di wilayah Xi’an telah mati. Baki penduduk yang tinggal dikatakan telah melapah mayat saudara mereka untuk terus hidup.

Bagi negara-negara lain pula data arkeologi menyatakan perubahan cuaca yang ekstrem memang pernah melanda dunia. Buktinya, spesimen daripada sebatang pokok menunjukkan kawasan tersebut pernah dilanda musim sejuk ekstrem pada tahun 536.

Di Eropah pula, bencana yang melanda dunia boleh dianggap sebagai permulaan kepada bala-bala besar yang lain. Antaranya adalah kejatuhan Tamadun Rom didakwa bermula ketika tahun 536 apabila dunia dilanda kebuluran dan penularan penyakit berjangkit. Cakap tentang penyakit berjangkit pula, wabak Justinian dicerita berasal daripada tahun 536 sebelum merebak pada 541 sehingga mengorbankan 100 juta jiwa.

Memang gila betul tahu tersebut dan katanya bencana ini berjalan selama lebih kurang 18 bulan. Cuba bayangkan bagaimana manusia dengan teknologi yang agak primitif nak bertahan? Kalau kita kena bencana seteruk itu pun pasti huru-hara bakal melanda. Persoalannya macam mana bencana itu boleh terjadi dan adakah kerana tangan kotor manusia yang suka merosakkan bumi?

Sebenarnya ada beberapa pendapat yang menyatakan sebab bencana tersebut berlaku. Ada yang menyatakan bahawa semua ini berasal daripada hentaman meteor asteroid ke laut bumi. Teori ini adalah berdasarkan kajian yang dibuat ke atas ais di Greenland. Tapi teori ini agak lemah kerana jika bumi dilanggar asteroid dan terjunam ke laut, pasti akan berlaku tsunami besar. Tapi kejadian tsunami tidak direkodkan berlaku pada tahun itu dan bagaimana pula bumi boleh bergelap.

Teori seterusnya mengatakan letusan mega gunung berapi yang telah menyebabkan satu dunia dilanda bencana. Hal ini agak tepat kerana debu daripada gunung berapi sememangnya boleh bikin bumi dalam keadaan bergelap ataupun samar-samar. Ada yang mendakwa letusan mega gunung berapi tersebut berasal daripada kawasan yang terletak di antara Jawa dan Sumatera.

Namun disanggah kerana sumber yang diperoleh sangat lemah dan akhirnya pengkaji dapat juga jawapan. Mereka mendapati ais sepanjang 72 meter di banjaran Alps ada merakamkan kejadian ini. Hasil daripada kajian di sana, letusan gunung berapi daripada Iceland telah membuatkan bumi dilanda bencana. Debu dan asap daripada situlah yang menyebabkan bumi terus bergelap dan samar-samar. Pasti letusan itu teramat dahsyat kerana bumi bergelap lebih daripada tempoh setahun.

Apa-apapun, kita berharap agak bencana seteruk itu tidak lagi melanda dunia lantas menjejaskan kehidupan sehari. Tapi jika sudah takdirnya begitu, harap kita boleh lalui dengan tenang dan sabar.

Ada banyak buku-buku menarik yang menanti anda di https://shopee.com.my/thepatriotsasia.

RUJUKAN:

Johnblack. (2022, Januari 11). Year of darkness: The climate cataclysm of 536 you’ve never heard of. Ancient Origins. Dipetik daripada https://www.ancient-origins.net/history-important-events/climate-cataclysm-001360


A.Bakar Ali: Insan Di Sebalik Layar.

Di dalam sesebuah filem, kebiasaannya penonton akan menfokuskan kepada siapa pelakonnya, bagaimana keadaan belakang tabirnya, apakah isi penceritaannya dan tentang kualiti seseorang pelakon tersebut dalam memainkan sesuatu watak. Namun , jarang sekali penonton ingin mengambil tahu peranan orang-orang yang di belakang tabir.

Semasa era kegemilangan filem melayu , terdapat beberapa individu yang mempunyai tugas dan peranan yang penting di belakang tabir dalam sesebuah filem. Mereka boleh dikatakan sebagai unsung heroes kerana tanpa mereka, sesebuah filem yang hebat itu tidak akan terhasil. Salah seorang daripada mereka ialah A.Bakar Ali. Di dalam kebanyakan filem keluaran di Jalan Ampas, nama beliau pasti tertera di credit title. Tetapi, Siapakah beliau yang dimaksudkan?

A Bakar Ali atau nama sebenarnya Abu Bakar Ali ialah seorang jurugambar terbaik yang pernah dimiliki oelh Malay Film Production. Dilahirkan pada 8 Januari 1928 di Singapura. Sebelum memulakan karier beliau sebagai jurugambar, beliau telah bekerja di studio tersebut pada 1947. Pada suatu hari, pihak Shaw membawa set kamera  dan jurukamera daripada Shanghai. Disebabkan minat beliau yang mendalam terhadap kamera, beliau pernah cuba untuk mendekati peralatan tersebut namun dilarang kerana pekerjaan beliau pada ketika itu hanya sebagai buruh. Namun,beliau tidak pernah sekali berputus asa, beliau mula belajar mengenai teknik-teknik penggembaeaan melalui majalah-majalah dan sesekali menonton filem-filem barat.

Ternyata, usaha beliau itu membuahkan hasil. A.Bakar Ali mula mengorak langkah dalam industri perfileman apabila beliau ditawarkan menjadi pembantu jurugambar yang bernama Koh Jee Soon di dalam filem Kembar pada tahun 1950. Bermula dari situlah, karier beliau terus menyinar. Beliau juga pernah menjadi penolong jurugambar dan menimba pengalaman bersama jurugambar dari Filipina iaitu Shantos Carvanilla. Selepas 7 tahun beliau bekerja sebagai pembantu jurugambar, peluang yang ditunggu-tunggu akhirnya tiba. P.Ramlee telah memberi kepercayaan kepada beliau untuk menjadi jurugambar di dalam filem ketiga arahannya yang berjudul Pancha Delima (1957).

Bermula saat itulah, beliau telah menjadi jurugambar “favourite” P.Ramlee dan P.Ramlee terus menggunakan khidmatnya di dalam filem lakonan dan arahannya yang lain. Kemuncak kejayaan A.Bakar Ali ialah apabila beliau memenangi Best Photography  bagi filem Sumpah Orang Minyak di Pesta Filem Asia di Manila pada 1958 dan filem Ibu Mertuaku semasa di Pesta Filem Asia di Tokyo pada 1962. Selain P.Ramlee, A.Bakar Ali juga pernah menjadi jurugambar di dalam filem arahan pengarah yang ada pada ketika itu seperti Jamil Sulong dan Omar Rojik.

A Go Go 67 merupakan filem terakhir beliau sebagai jurugambar. Setelah Studio Jalan Ampas ditutup. Beliau berkhidmat bersama Filem Negara Malaysia selama beberapa tahun sehinggalah tahun 1975 apabila Aziz Sattar menggunakan khidmat A.Bakar Ali di dalam filem arahannya iaitu Keluarga Si Comat. Hapuslah Air Matamu arahan M.Amin merupakan filem terakhir beliau bekerja sebagai jurugambar. Setelah bersara dari arena belakang tabir, beliau lebih menfokuskan masanya bersama keluarga.

Ketika umat islam sedang menyambut lebaran , dunia filem klasik Melayu sekali lagi telah kehilangan permata yang berharga. A. Bakar Ali telah kembali kepada PenciptaNya pada tanggal 15 Jun 2018 akibat sakit tua. Sungguh, walaupun peranan beliau jarang sekali diceritakan dan diketahui masyarakat, tetapi sumbangan beliau amatlah besar di dalam industri filem klasik itu sendiri.

SUMBER

Erti Yang Sakti – Tun Ahmad Sarji

Arkib Akhbar Singapura

Kelab Filem Muzik Melayu Klasik

Keluarga Artis-Artis Legenda.


Di Sebalik Lagu Doraemon – “Aoi Sora Wa Poketto Sa”

juk dan nama watak dalam komik dan animasi. Karya tersebut telah dicipta oleh Fujimoto Hiroshi (1933-1996) dan Motō Abiko. Untuk pengetahuan semua, Fujimoto Hiroshi lebih dikenali sebagai “Fujiko F. Fujio”.

Komik mula diiklankan pada 8hb Ogos 1969. Doraemon dibukukan dari Januari 1970 sehingga 23 Jun 1996. Sepanjang tempoh tersebut, sebanyak 45 jilid telah berjaya diterbitkan. Dan kesemua jilid yang diterjemahkan tersebut pernah dimiliki kami iaitu penulis artikel ini.

Doraemon mula dianimasikan pada tahun 1973. Dari tahun ke tahun, telah ditambah baik. Animasi tersebut ditayangkan ke seluruh dunia baik melalui siaran televisyen mahupun jualan Kaset Video, Video Cakera Padat (VCD) dan Cakera Padat Digital (DVD).

PENGENALAN KEPADA DORAEMON

Doraemon secara ringkasnya mengisahkan tentang sebuah robot berbentuk KUCING. Beliau dicipta pada 3 September 2112. Kedatangan beliau dari masa hadapan ke tahun 1970an adalah untuk menolong seorang kanak-kanak yang bernama Nobi Nobita.

Robot berbentuk KUCING telah diutuskan oleh cicitnya iaitu Nobi Sewashi untuk mengubah hidup Nobita. Beliau sering mendapat markah kosong dalam peperiksaan dan dia juga sering dibuli oleh kawannya seperti Gouda Takeshi dan Honekawa Suneo.

Pelbagai alat telah dikeluarkan Doraemon untuk membantu Nobita. Walaubagaimanapun, kebanyakan alat tersebut telah disalahgunakan untuk tujuan yang tidak baik. Akibatnya, Nobita menerima nasib yang tidak baik.

LAGU DORAEMON

Seperti mana yang lain, animasi ini juga mempunyai lagu tema pembuka dan penutupnya. Antara lagu tema penutup yang terdapat dalam animasi tersebut adalah “Aoi Sora Wa Poketto Sa”. Persoalannya, apakah itu “Aoi Sora Wa Poketto Sa”?

Tajuk “Aoi Sora Wa Poketto Sa (青い空はポケットさ)” membawa maksud “Langit Biru di dalam Kocek”. Lagu yang masing-masing dicipta, digubah dan dinyanyikan Takada Hirō, Kikuchi Shunsuke, dan Osugi Kumiko itu mula digunakan sebagai penutup animasi tahun 1979.

Lagu tersebut didakwa membawa nostalgia kepada generasi 70an dan 80an. Malah, mereka akan menangis sekiranya mendengar kembali lagu tersebut pada hari ini. Persoalannya, apakah isikandungan di sebalik lagu tersebut?

ISIKANDUNGAN RANGKAP PERTAMA

Rangkap pertama lagu tersebut dimulakan dengan “Aoi sora wa poketto sa, shiawase tsutsumu poketto-sa, kuchi bu e fuite aru ite yukou, kozue no uede wa o, Hisa ma ga horahora n? Terashi teru”.

Senikata di atas membawa maksud “Langit biru di dalam kocek, bahagia berterusan di dalam kocek, mari bersiul ketika berjalan, di atas pokok melihat mentari, terlalu banyak cahaya.”.

Rangkap tersebut mengisahkan tentang kewujudan pelbagai alat terdapat di dalam kocek Doraemon. Alat yang dipercayai “takekopta (Helikopter Buluh)” digunakan untuk memudahkan Nobita dalam melihat matahari terbenam tanpa halangan.

ISIKANDUNGAN RANGKAP KEDUA

Rangkap kedua lagu tersebut berbunyi “Shiroi tori ga sora wo tobu, Bokura no yane no ue wo tobu, Mado wo akete yondemiyou, Chiisana kaze ga hohoende, Horahora n? fuiteiru”.
Senikata tersebut membawa maksud “Burung putih terbang di langit, Ia terbang atas bumbung kami, mari buka jendela dan lihat pemandangan, angin bertiup.”

Rangkap tersebut mengisahkan tentang nikmat kebebasan. Hidup yang bebas daripada sebarang masalah akan menumpukan kita terhadap sekeliling kita. Hal ini kerana, semakin banyak masalah yang dihadapi, semakin kita tidak peduli akan sekeliling.

ISIKANDUNGAN RANGKAP KETIGA

Rangkap ketiga lagu tersebut berbunyi “Yume wo miru no ha ii koto sa, Ookina yume wo tsukamero, Kami wo nabikase kaketeyukou, Shiroi watagumo oikakete, Horahora n? utaou yo”

Senikata tersebut membawa maksud “Lihatlah keindahan mimpi, kita patut berimpian besar, rambut kita ditiup angin, burung putih berkicau, mari menyanyi”.

Rangkap tersebut mengisahkan tentang keperluan untuk membina cita-cita. Sekiranya mempunyai cita-cita, kita akan mengetahui tujuan kehidupan. Berjaya mahupun sebaliknya kita mencapai cita-cita, bergantung kepada usahanya dan keizinan-Nya.

ISIKANDUNGAN RANGKAP KEEMPAT

Rangkap keempat lagu tersebut berbunyi “Shiroi watagumo oikakete, Horahora n? utaou yo”. Senikata tersebut membawa maksud “burung putih berkicau, mari menyanyi”.

Rangkap tersebut mengisahkan tentang kebebasan. Hidup yang bebas daripada sebarang masalah akan menumpukan kita terhadap sekeliling kita. Hal ini kerana, semakin banyak masalah yang dihadapi, semakin kita tidak peduli akan sekeliling.

KENANGAN DI SEBALIK LAGU?

Untuk kita yang tidak pernah belajar Bahasa Jepun, lagu tersebut menggamit pelbagai kenangan. Orang tua kita membelikan kita VCD Doraemon dan bersama menontonnya sehingga habis. Lagu ini akan lebih menusuk hati sekiranya orang tua kita pergi menghadap ilahi.

Seumumnya, tidak banyak masalah dihadapi pada zaman kanak-kanak. Sebelum memasuki zaman persekolahan, masa kita dihabiskan dengan menonton televisyen. Doraemon adalah salah satu rancangan yang ditonton.

Untuk mereka yang mempunyai asas Bahasa Jepun, senikata tersebut mempunyai isi yang mendalam. Pada pendapat penulis, burung putih dalam senikata berkenaan melambangkan hidup kebebasan yang suci.

AKHIR KATA

Kesimpulannya, itu adalah antara isikandungan di sebalik lagu “Aoi Sora WA poketto Sa”. Setiap oorang mempunyai tafsiran yang berbeza mengenai senikata tersebut. Tidak kira apa tafsirannya, lagu tersebut mengingatkan kita kepada masa lalu.

Pada pendapat anda, apakah yang anda tahu tentang lagu tersebut? Harap berikan maklumbalas anda kepada kami. Semoga artikel ini membawa manfaat kepada semua baik secara langsung mahupun tidak langsung.

Untuk mendengar lagu penuh “Aoi Sora Wa Poketto Sa”, sila lungsuri laman sesawang ini:

RUJUKAN

Aoi Sora Wa Poketto Sa. Dicapai pada 12hb Disember 2020 dari https://doraemon.fandom.com/wiki/Aoi_Sora_wa_Poketto_sa


Kapal Angkasa Jepun Temui Bukti Kewujudan Alien Di Asteroid!

Selama bertahun-tahun, para saintis mencari bukti kewujudan hidupan di luar bumi (nama lain untuk makhluk asing/alien). Dan baru-baru ini, pencarian tersebut semakin membuahkan hasil walaupun ia berpotensi menyemarakkan teori konspirasi berkenaan alien. Ini selepas sebuah kapal angkasa Jepun membawa pulang sampel asid amino yang diambil dari asteroid Ryugu pada Disember dua tahun lepas.

Kapal angkasa Jepun Hayabusa2 merupakan sebahagian daripada misi membawa sampel asteroid Ryugu yang dikendalikan oleh Agensi Penerokaan Aeroangkasa Jepun (JAXA). Misi yang dilancarkan pada 2018 itu menyaksikan Hayabusa2 membuat pemerhatian dan mengambil sampel pada Ryugu selama 18 bulan sebelum sampel digugurkan ke bumi pada Disember 2020.

Misi asteroid Hayabusa2 ketika ini telah disambung sehingga 2031 dengan fokus terkini misi ialah mendapatkan sampel dua lagi asteroid yang berhampiran dengan bumi. Sementara misi ini sedang berjalan, saintis mengkaji sampel batu, kerikil dan debu yang diambil daripada Ryugu. Kebanyakan sampel berukuran 1 mm lebar dengan sampel terbesar berukuran 1 cm.

Analisis dan pemeriksaan pada semua sampel Ryugu mendedahkan pelbagai molekul organik seperti asid amino, hidrokarbon aromatik polisiklik dan pelbagai jenis nitrogen. Semua elemen organik tidak pernah didedahkan kepada cahaya matahari memandangkan hanya 2-3% sahaja yang terdedah dan semua sampel tidak dipengaruhi oleh persekitaran bumi.

Para saintis percaya elemen-elemen ini merupakan komponen utama kewujudan hidupan di planet lain. Tidak mustahil abu yang dibawa dari Ryugu tersebar ke seluruh sistem suria termasuk bumi. Abu asteroid ini berkemungkinan tiba sama ada menerusi hempasan meteor atau atas sebab yang lain. Salah satu daripadanya ialah meteorit Ivuna yang tterhempas di Tanzania pada 1938.

Ini disebabkan komposisi sampel Ryugu sama dengan komposisi meteorit berkenaan. Meteorit Ivuna juga dianggap unik kerana komposisi bahannya yang jarang ditemui yang dipanggil batu kondrit berkarbon (meteor C.I.). Daripada 1,000 meteor yang ditemui di permukaan bumi, lima daripadanya dikenalpasti sebagai batu kondrit berkarbon.

Sebelum ini, saintis membuat teori bahawa hidupan wujud di planet akibat molekul-molekul organik yang dibawa oleh komet atau meteor. Antara bukti yang menyokong teori ini ialah kumpulan batu-batan yang berusia 3.3 bilion tahun yang ditemui di Afrika Selatan. Ini berdasarkan penemuan molekul organik pada kumpulan batu-batan berkenaan. Dan kini, penemuan dari sampel Ryugu memperkukuhkan lagi teori berkenaan.

Benar, mungkin sesetengah orang menyifatkan penemuan asid amino pada asteroid sebagai tidak bermakna. Tetapi ia sebenarnya meningkatkan lagi peluang menemui hidupan di luar bumi terutama di Marikh dan bulan-bulan di Musytari, Uranus atau Neptun. Ini amat membantu bagi sebarang misi penerokaan angkasa lepas membabitkan Marikh, Europa atau Uranus.

Penemuan sama dijangka turut merancakkan lagi usaha mengetahui bagaimana sistem suria yang kita tahu wujud hari ini. Ini kerana sesetengah sampel Ryugu ini dikatakan berusia tiga juta tahun selepas sistem suria hari ini terbentuk kira-kira 4.6 bilion tahun yang lalu. Ini secara tidak langsung menjadikan sampel-sampel ini sebagai fosil sistem suria.

Komposisi batu-batu meteor C.I. terdiri daripada gabungan elemen yang ditemui pada permukaan matahari. Ini sekaligus bahan terbaik untuk pembentukan awal sistem suria termasuk pembentukan planet. Analisis lebih lanjut pada sampel Ryugu mendapati ia telah dipanaskan pada peringkat awal pembentukannya.

Pemanasan ini mengakibatkan ais bertukar menjadi cecair seterusnya, mencetuskan tindak balas kimia yang mengubah komposisi mineral yang ada. Tetapi disebabkan ia tidak terdedah kepada cahaya matahari atau persekitaran planet seperti bumi, ia langsung tidak berubah. Ini menunjukkan meteor C.I. pada satu ketika merupakan sebahagian daripada asteroid yang lebih besar. Sementara Ryugu pula berkemungkinan serpihan asteroid yang ditolak oleh asteroid sama.

Namun begitu, sebelum ada melonjak-lonjak macam monyet dan kata alien wujud, lebih banyak kajian perlu dibuat. Ini kerana saintis memerlukan lebih banyak sampel batu dan abu daripada asteroid bagi membuktikan teori ini bukan omong kosong.

Atas sebab itu, ramai saintis amat menantikan ketibaan sampel asteorid Bennu yang dibawa kapal angkasa NASA, OSIRIS-REX pada 24 September 2023. Sampel dijangka digugurkan sekitar kawasan padang pasir Utah, Amerika Syarikat. Sekiranya Ryugu padan dengan meteor C.I., saintis pasti mengharapkan sampel Bennu sebagai sesuatu yang berbeza.

Tetapi dengan berita ini, peminat alien menyengihlah macam kerang busuk. Nampak gayanya lepas ini, makin ramailah petik meme Giorgio Tsoukalos!

Nota kaki

kondrit – batu meteorit yang mengandungi kondrul (granul bulat luar biasa yang kadang-kadang ditemui terbenam dalam batu meteorit.

Europa – salah satu bulan untuk planet Musytari.

polisiklik aromatik berkarbon – bahan kimia yang terhasil melalui proses pembakaran, pemanggangan dan penggorengan  terhadap makanan tinggi lemak pada suhu yang tinggi. Dalam konteks alam pula, ia hampir sama dengan petroleum.

omong kosong – simpulan bahasa bermaksud mengarut.

RUJUKAN

Turner, B. (2022, 10 Jun). ‘Rubber-ducky’ asteroid 200 million miles away holds building blocks of life. LiveScience.

Chang, K. (2022, 9 Jun). Asteroid Samples May ‘Rewrite the Chemistry of the Solar System’. The New York Times.

Matsuzoe, R. (2022, 10 Jun). Japan asteroid probe finds 23 amino acids, researchers confirm. Nikkei Asia.


Rabuan Pit – Kisah Raja Pecut Asia 1982

The Flying Doctor atau Tan Sri Dr. Jegathesan, pelari pecut negara pertama memenangi pingat emas di Sukan Asia Bangkok pada tahun 1966. Selepasnya, untuk lebih sedekad lamanya, tiada lagi mana-mana pelari pecut negara yang mampu untuk merangkul pingat yang sama dirangkul oleh The Flying Doctor di pentas kejohanan tersebut. Hanya 16 tahun kemudian pada tahun 1982, seorang lagi pecut negara berjaya merangkul pingat emas dalam acara 100 meter di temasya Sukan Asia New Delhi di India.

Datuk Rabuan Pit, nama yang jarang disebut-sebut pada masa kini dan jika adapun, liputannya tidaklah begitu meluas. Rabuan Pit atau nama sebenarnya Rabuan bin Pit yang kini berusia 63 tahun dilahirkan pada tanggal 26 April 1956 di sebuah pekan kecil bernama Merlimau yang terletak di dalam daerah Jasin, Melaka. Beliau merupakan anak yang paling bongsu daripada kesemua 8 adik beradiknya. Rabuan yang dibesarkan oleh kedua ibu bapanya yang bekerja sebagai penoreh getah pernah bertekad dan bermimpi untuk membuktikan yang sesiapapun boleh berjaya hatta dari mana mereka berasal dan bermula.

Impian Rabuan Pit menjadi kenyataan apabila beliau menjadi pelari pecut negara terbaik sepanjang keterlibatannya dalam sukan lari pecut. Nama Rabuan Pit ini mula melonjak naik apabila beliau memungut 2 pingat emas dan 1 pingat perak pada temasya Sukan Asia Tenggara Jakarta di Indonesia pada tahun 1979. Beliau juga menjadi ayam tambatan negara dengan membantu kontinjen negara untuk menjuarai edisi pertama Piala Suharto pada tahun berikutnya apabila beliau banyak mengumpul mata hasil daripada lariannya dalam acara 200m, 400m, dan 4x100m. Pencapaian Rabuan Pit yang membanggakan dalam Sukan Asia Tenggara Jakarta dan Piala Suharto membuatkannya dinobat sebagai Olahragawan Negara pada tahun 1980.

Sukan Asia 1982

Rabuan Pit yang pergi ke Sukan Asia New Delhi pada tahun 1982 tidak pernah terlintas untuk menjadi jaguh lari pecut Asia apatah lagi untuk mendapatkan gelaran Raja Pecut Asia. Beliau yang berjaya mara ke peringkat akhir acara 100 meter perlu menyaingi jaguh-jaguh Asia dari negara-negara seperti Thailand, Jepun dan Korea Selatan. Namun begitu, kita semua ketahui perkataan mustahil ‘tidak pernah wujud’ di dalam kitab kejayaan negara kita. Hasilnya, Rabuan Pit berjaya menjuarai acara 100 meter pada temasya Sukan Asia New Delhi tersebut dengan catatan masa 10.68 saat di hadapan pelari dari Korea Selatan, Chang Jae-keun di tempat kedua dan pelari dari Thailand, Suchart Chairsuvparb yang berada di tempat ketiga dengan catatan masa masing-masing 10.72 saat dan 10.76 saat. Kemenangan Rabuan Pit hanya berjaya ditentukan dengan kemasan foto kerana beliau hanya berada sedikit sahaja di hadapan pelari di belakangnya. Walaupun catatan masanya tidak berjaya memecahkan rekod yang dipegang oleh The Flying Doctor, pencapaian beliau yang berjaya merangkul gelaran Raja Pecut Asia sudah amat membanggakan buat kita rakyat Malaysia.

Kejayaannya pada acara 100 meter di Sukan Asia New Delhi tersebut tidak terhenti di situ sahaja, Rabuan Pit juga berjaya merangkul pingat gangsa dalam acara 200 meter dengan catatan masa 21.25 saat di belakang Toshio Toyota dari Jepun di tempat kedua dan Chang Jae-keun dari Korea Selatan di tempat yang pertama. Untuk pengetahuan, beliau berlari dalam keadannya yang tidak cergas sepenuhnya hasil daripada kecederaan yang dialami semasa melakukan latihan sebelum berlangsungnya temasya Sukan Asia New Delhi tersebut. Tambahan pula, temasya Sukan Asia New Delhi itu merupakan temasya Sukan Asia yang pertama disertainya. Beliau sudah tentu boleh berlari jauh lebih baik jika beliau berada dalam keadaan yang sepenuhnya cergas. Pada tahun yang sama, beliau sekali lagi dinobatkan sebagai Olahragawan Negara hasil daripada pencapaiannya yang sungguh mengagumkan.

Rabuan Pit Selepas Sukan Asia 1982

Pemenang Pingat Emas Sukan Asia 1982 ini tidak berhenti berlari selepas temasya tersebut. 3 tahun selepas temasya tersebut, beliau kembali ke pentas Sukan Asia Tenggara Bangkok 1985 dan pada edisi tersebut, beliau berjaya memungut 3 pingat perak dalam acara 200m, 4x100m dan 4x400m. Walaupun tidak berjaya merangkul sebarang pingat emas pada edisi itu, pencapaiannya sudahpun cukup untuk membanggakan dan mengharumkan nama negara. Malang sekali, beliau terpaksa bersara hasil daripada kecederaan tumit yang dialaminya.

Beliau kemudian menyertai pasukan Polis Diraja Malaysia dengan mendaftar sebagai pelatih di Pusat Latihan Polis sebelum ditempatkan di Battalion Ke-6, Pasukan Medan Polis yang kini dikenali sebagai Pasukan Gerakan Am. Beliau bersara daripada pasukan polis dengan pangkat Asisten Komisioner Polis dan Penolong Pengarah Pengurusan (Kebajikan) Jabatan Pengurusan PDRM.

3 tahun lepas iaitu pada tahun 2016, Rabuan Pit telah menerima anugerah daripada kerajaan negeri Melaka atas kejayaannya sebagai atlet dan juga sebagai pegawai polis. Beliau telah menerima Darjah Pangkuan Seri Melaka (DPSM) yang juga membawa gelaran Datuk. Raja Pecut Asia itu sudah pasti memang layak menerimanya atas sumbang baktinya dalam mengharumkan nama negara di peringkat antarabangsa dengan menjadi jaguh dalam acara yang disertainya.

RUJUKAN :